Σαντορινιός: ΑΝΑΣΚΑΦΗ ΑΚΡΩΤΗΡΙΟΥ- ΕΝΑ ΧΡΟΝΙΚΟ\nΑΝΑΣΚΑΦΗ ΑΚΡΩΤΗΡΙΟΥ- ΕΝΑ ΧΡΟΝΙΚΟ\nΓράφει ο -Δημήτρης Πράσσος - Δημοσιογράφος\nΚρακατάου και Θήρα\nΟ αρχαιολόγος παραθέτει τις καταστροφές που προκάλεσε το Κρακατάου, υποστηρίζοντας, ότι οι σημαντικότερες προήλθαν από τα ύψους 30 μέτρων παλιρροιακά κύματα (τσουνάμι) που «εξύρισαν κυριολεκτικώς πόλεις και χωρία, παρέσυραν δάση, ογκολίθους, σιδηροδρομικάς τροχιάς και ατμομηχανάς, έρριψαν δε πλοία εις την ξηράν, ων εν εις απόστασιν χιλιομέτρων ολοκλήρων από τας παραλίας, αφανίσαντα εν όλω 36.417 ψυχάς». Με δεδομένο ότι η απόσταση Σαντορίνης Κρήτης, είναι περίπου 130 χιλιόμετρα και το βάθος της θάλασσας είναι μεγαλύτερο από του Κρακατάου «πράγμα το οποίον αυξάνει την ταχύτητα και άρα την καταστρεπτικότητα του κύματος» ο Μαρινάτος συμπεραίνει: «Δύναται λοιπόν να θεωρηθεί απολύτως βέβαιον ότι η τετραπλασίας δυνάμεως έκρηξις της Θήρας επροξένησε φαινόμενα φοβερώτερα ή η εν Κρακατάου».\nΣτην εισήγησή του που δημοσιεύθηκε στο συλλογικό τόμο «Σαντορίνη» (Μιχαήλ Δανέζης- Αθήνα, 1940), ο κεφαλλονίτης επιστήμονας, παραθέτει μια γλαφυρή περιγραφή του προϊστορικού ολέθρου. « Αι παράλιαι πόλεις και οικισμοί […] αφηρπάγησαν εν διαστήματι δυτερολέπτων. Οι στόλοι του Μίνωος συνετρίβησαν όχι απλώς εναντίον των θαλασσίων βράχων, αλλά εναντίον των βουνών. Μεγάλοι σεισμοί, οι οποίοι πιθανώτατα προηγήθησαν της εκρήξεως, ηρήμωσαν και το εσωτερικόν της νήσου. Οι τρομαγμένοι κάτοικοι επίστευσαν, ότι η Μεγάλη Μήτηρ Θεά απέστρεψε το πρόσωπό της από της νήσου».\nΔύο χρόνια αργότερα (1939), ο Μαρινάτος εκλέγεται τακτικός καθηγητής αρχαιολογίας στο Πανεπιστήμιο Αθηνών και την ίδια περίοδο δημοσιεύει τη θεωρία του στην έγκυρη βρετανικής επιθεώρησης «Antiquity» («The Volcanic Destruction of Minoan Crete» – «Η Ηφαιστειακή Καταστροφή της Μινωική Κρήτης» «Antiquity» vol.13 1939). Το δημοσίευμα, προκάλεσε ζωηρή αίσθηση στον επιστημονικό κόσμο της εποχής. Ήταν όμως μια ταραγμένη και ζοφερή περίοδος. Η Ευρώπη βυθιζόταν στο σκοτάδι του ναζισμού και του φασισμού και ο ελληνοιταλικός πόλεμος βρισκόταν επί θύραις. Έτσι, η διεξαγωγή σοβαρής επιτόπιας έρευνας, ήταν ανέφικτη. Αλλά ο Μαρινάτος, ήταν πεπεισμένος για τη βασιμότητα της εικασίας του. Τη σιγουριά του τροφοδοτούσαν τα ίχνη ηφαιστειακής τέφρας, που είχε ανακαλύψει το 1932, ανασκάπτοντας την Αμνισό του Ρεθύμνου.\nΈπρεπε να περάσουν κοντά 40 χρόνια, για να μπορέσει να κάνει συστηματική ανασκαφή προκειμένου να επαληθεύσει την πολύκροτη θεωρία του. Προηγήθηκαν βέβαια κάποιες έρευνες το 1942, αλλά βασίστηκαν κυρίως στα ευρήματα που είχαν ανακαλύψει οι Αλαφούζος- Νομικός- Χρηστομάνος και οι Γάλλοι Gorceix, Mamet καθώς και στις μελέτες του διάσημου ηφαιστειολόγου Fouque. Ο Μαρινάτος επανέρχεται το 1962, και η προκαταρτική έρευνα ενισχύει την πίστη του για την ύπαρξη σημαντικών ευρημάτων στην περιοχή.«Εις το ημερολόγιον μου του 1962 υπό ημερομηνίαν 26 Ιουνίου αναγράφεται: «Φαίνεται να ήτο σπουδαίον κέντρον το Ακρωτήρι». Εκ των υπολοίπων εκδρομών η του Ιουλίου 1964 επέρρωσεν ακόμη περισσότερον την ανωτέρω γνώμην» γράφει στον συλλογικό τόμο «Σαντορίνη» (Μιχαήλ Δανέζης- επιμέλεια Εμμανουήλ Λιγνός. Αθήνα – 1971).\nΗ αυγή μιας λαμπρής ανακάλυψης\nΛίγα χρόνια μετά, το όνειρο του γίνεται πράξη. Ήταν Μάιος του 1967, όταν πήγε στη Σαντορίνη για να ανακαλύψει ίχνη που θα αποδείκνυαν την οργανική σύνδεση των προϊστορικών κατοίκων του νησιού, με τη Μινωική Αυτοκρατορία. Η πρώτη έρευνα διάρκεσε μια εβδομάδα και καθώς ήταν από τους πρώτους που κατανόησαν βαθιά την έννοια της Διεπιστημονικότητας, συνοδευόταν από δύο ειδικευμένους επιστήμονες. Τον αμερικανό καθηγητή ναυπηγικής και ωκεανογραφίας James Mavor (1923-2006) που μετέφερε ένα μικρό σεισμογράφο και την ειδικευμένη στη ραδιοχρονολόγηση φυσικό, δρ Ελίζαμπεθ Ράλφ που χειριζόταν ένα μαγνητόμετρο καισίου. «Ούτε τον εν ούτε το έτερον μηχάνημα απέδωκαν αποτελέσματα» σημειώνει ο καθηγητής και συνεχίζει: «Εν τω μεταξύ εγώ ηρεύνων τα γνώριμα μέρη και εν τέλει επελέγη εις αγρός (Ν. Μπρόνου) προς ανασκαφήν εις θέσιν Ακρωτηριανά ή Φαβατάδες».\nΗ επιλογή του Ακρωτηρίου, δεν ήταν τυχαία. Όπως αναφέρει ο διάδοχος του στη διεύθυνση της ανασκαφής, καθηγητής Χρίστος Ντούμας («Ξεθάβοντας μια νεκρή πολιτεία στο Ακρωτήρι Θήρας» – περιοδικό Άλς, 1ο τεύχος- 2003), υπήρχαν πολλοί λόγοι που συνηγορούσαν. Η περιοχή ήταν παραθαλάσσια και πεδινή, άρα ευνοούσε την γεωργική, αλιευτική δραστηριότητα. Επίσης ήταν αποτελεσματικά προστατευμένη από τους βόρειους ανέμους, γεγονός που ευνοούσε την έναρξη ναυτικής δραστηριότητας. Επιπρόσθετα, βρίσκεται στο νότο του νησιού και σε μέρες με μεγάλη διαύγεια, αχνοφαίνονται τα κρητικά βουνά, κάτι που ήταν «συνεχές κίνητρο για θαλασσινές εξορμήσεις». Στη Σαντορίνη, λέγεται επίσης ότι σημαντικό ρόλο έπαιξαν οι υποδείξεις του Μηνά Αρβανίτη, που έγινε ο πρώτος φύλακας της Ανασκαφής, και η προσφορά του υπήρξε επί δεκαετίες ανεκτίμητη. Αλλά και Νικόλαος Πελέκης, γιος του πρώτου αρχαιοφύλακα της Αρχαίας Θήρας Ηλία Πελέκη, φαίνεται πως έδωσε σημαντικές πληροφορίες στο Μαρινάτο. Πολύ σύντομα, οι ανασκαφικές τάφροι, άρχισαν να δίνουν τα πρώτα ενθαρρυντικά αποτελέσματα. «Κατά την περιφέρεια κυκλοτερούς λίθου ευρέθησαν τα πρώτα κατά χώραν ευρήματα, λύχνος σχιστολίθου, με τα σημεία της αιθάλης εμφανή εισέτι επί της μύξης και βαθύ άωτον κύπελλον». Κάποια από αυτά φαίνονταν να επιβεβαιώνουν τη θεωρία του. «Τέλος, δύο όστρακα μικρών αγγείων ήταν γνήσια Μινωικά» σημειώνει χαρακτηριστικά. Ανασκάπτοντας όμως ένα οίκημα, παρατηρεί και κάτι άλλο, απρόσμενο ίσως. «Τα περιστατικά της ανασκαφής εδείκνυον, ότι ευρισκόμεθα μάλλον ενώπιον άνω πατώματος και ουχί ισογείου». Ώστε το Ακρωτήρι, δεν ήταν ένα απλό ψαροχώρι, ή μια απομακρυσμένη αποικία! Ήταν μια αναπτυγμένη και ευημερούσα πόλη, με διώροφα κτίρια και ποιος ξέρει τι άλλο. Ο Μαρινάτος βρισκόταν στην απαρχή μιας μεγάλης αρχαιολογικής ανακάλυψης!\nΤην ίδια ώρα πάντως, η θεωρία για την επίδραση της Θηραϊκής ηφαιστειακής έκρηξης στην Κρήτη προκαλεί σκεπτικισμό, στους επιστημονικούς κύκλους της εποχής. Η εικασία ήταν ευλογοφανής, αλλά οι αρχαιολόγοι που εργάζονταν στην Κρήτη, είχαν αποτύχει να βρουν αδιάσειστες ενδείξεις. Ο Μαρινάτος όμως, τον Ιούνιο του 1967 επανέρχεται στο Ακρωτήρι και έχοντας μαζί του τον συνταξιούχο αρχιτέκτονα Werner Schlobcke και τη φιλόλογο – αρχαιολόγο Emily Vermeule (1928-2001) συνεχίζει ακάθεκτος την ανασκαφική δουλειά.\nΕίναι όμως δύσκολο να βρεθούν εργατικά χέρια, καθώς οι αγρότες του νησιού, έχουν ξεχυθεί στα χωράφια για τη συγκομιδή της μικρόκαρπης τομάτας. Ευτυχώς ένας καλλιεργημένος και αρχαιόφιλος ιδιοκτήτης ορυχείου «θηραϊκής γης», ο Χιωτόπουλος, παραχωρεί 40 έμπειρους εργάτες και η δουλειά ξεκινάει. Αυτοί οι εργάτες με τη μεγάλη εμπειρία στα ορυχεία, φαίνεται πως ήταν πολύτιμοι, για έναν ακόμα λόγο. Ο Μαρινάτος βρισκόταν μπροστά σε ένα δίλημμα: Μια τυπική ανασκαφή θα αποκάλυπτε μεν, αλλά ταυτόχρονα θα διατάρασσε ανεπανόρθωτα, την πόλη που για 3.500 χρόνια, ήταν κρυμμένη στην υπόλευκη σιωπή της ηφαιστειακής τέφρας. «Ευθύς από την αρχήν της ανασκαφής ελήφθη απόφασις να μη σκάψωμεν έν ακόμη από τα τόσα ερείπια των ανασκαφών. Αν εγίνετο αυτό, θα αφήναμεν οπίσω μας ένα άμορφον ερείπιον, όπως το μεγάλο ζώον, του οποίου τας σάρκας κατέφαγαν τα όρνεα». (Σπ. Mαρινάτος, «Θησαυροί της Θήρας», έκδοση Εμπορικής Τραπέζης της Ελλάδος, Αθήναι 1972).\nΈτσι επιλέγει μια λύση δαπανηρή και δύσκολη, αλλά πρωτοποριακή και σωτήρια. Διανοίγονται στοές στην ηφαιστειακή σποδό και οι υπόγειες διαδρομές διασχίζουν ένα υποβλητικό και μυστηριακό τοπίο. «Η μέθοδος παρουσιάζει τεχνικάς δυσκολίας και επιστημονικά μειονεκτήματα. Καταπλήσσει όμως με το δέος που δημιουργούν τα θαμμένα ερείπια. Δίδει την εντύπωσιν, ότι τα λίθινα φαντάσματα είναι ακόμη ζωντανά. Μέσα εις το ημίφως οι λιθόστρωτοι δρόμοι νομίζεις ότι εμψυχώνονται από τα βήματα των κατοίκων της άτυχης πόλεως» σημειώνει ο ανασκαφέας.\nΤα νέα ευρήματα είναι σημαντικά. «Έξι πίθοι ίστανται ακόμη όρθιοι κατά χώραν, τρεις άλλοι κατέκειντο εν τεμαχίοις εις το δάπεδον, όπως είχον καταπέσει […] Εκατοντάδες φακοειδών πηλίνων αγνύθων […] μια λίθινη λεκάνη σχήματος νεφρού είναι βυθισμένη εις το δάπεδον της εστίας» περιγράφει ο ίδιος. Η Vermeule υποστηρίζει, ότι παράλληλα άρχισαν να αποκαλύπτονται και οι πρώτες τοιχογραφίες. «Για φέτος, προτιμήσαμε όμως να προσποιηθούμε ότι δεν τις είδαμε και καλύψαμε την τάφρο για το χειμώνα» σημειώνει στο τεύχος Δεκεμβρίου 1967, της αμερικανικής επιθεώρησης «Atlantic Monthly». ( «The Promise of Thera»- Η υπόσχεση της Θήρας).\nΟι μύθοι για την Ατλαντίδα\nΣιγά- σιγά το Ακρωτήρι, αρχίζει να προσελκύει το διεθνές ενδιαφέρον, αν και όχι για τους λόγους που επιθυμούσε ο Μαρινάτος. Αιτία ήταν ο μύθος της «Χαμένης Ατλαντίδας» που πολλοί συνέδεαν με την έκρηξη του ηφαιστείου της Σαντορίνης. Όπως επισημαίνει στο «Atlantic Monthly» η Vermeule, ήδη από το 1909 ήταν σύνηθες να συνδέονται τα «αλλόκοτα χαρακτηριστικά του πολιτισμού που βυθίστηκε, με τα παράξενα περιστατικά της «Εποχής του Χαλκού» στην Κρήτη». Οι πλατωνικές αναφορές για τις θυσίες ταύρων, τις ταυρομαχίες, τα πριγκιπικά λουτρά, και την απίστευτη πολυτέλεια των ανακτόρων, τροφοδοτούσαν αυτές τις ευφάνταστες εικασίες. «Οι «μη-Κρητικές» αναφορές, όπως οι μαρμάρινοι ναοί, οι ελέφαντες, οι τριήρεις, οι ορειχάλκινοι τοίχοι και τα χρυσά αγάλματα, αγνοήθηκαν επί μακρόν» παρατηρεί σκωπτικά η αρχαιολόγος. Επιπλέον, το 1960 προστέθηκε και η σοβαρή θεωρία που διατύπωσε ο καθηγητής σεισμολογίας Άγγελος Γαλανόπουλος, σύμφωνα με την οποία η «Χαμένη Ατλαντίδα» ταυτιζόταν με την προϊστορική Θήρα.\nΈχοντας την πρώτη «συγκομιδή» ευρημάτων, ο Μαρινάτος πηγαίνει στην Αθήνα και κάνει τις αρχικές ανακοινώσεις. Όμως ο Mavor ήταν ασυγκράτητος. Επιστρέφοντας στη Βοστώνη, ανακοινώνει θριαμβικά τη μεγάλη ανακάλυψη. Καθώς είναι απόλυτα πεπεισμένος ότι οι πλατωνικοί διάλογοι («Τίμαιος» και «Κριτίας») περί «Ατλαντίδας» αποτυπώνουν μια αδιάψευστη ιστορική αλήθεια, εξάπτει τη φαντασία των συμπατριωτών του. Την επόμενη μέρα, ο αμερικανικός τύπος οργίασε. « Η Χαμένη Ατλαντίδα Βρέθηκε» και «Πόλη θαμμένη για 3400 χρόνια, αποκαλύφθηκε από αμερικανούς επιστήμονες» ήταν οι πιο χαρακτηριστικοί τίτλοι. «Ήταν η ράθυμη και ανόητη εποχή της μεταπολεμικής νηνεμίας, έτσι ο Τύπος διόγκωνε τα αποτελέσματα. Κάθε χρόνο ανακαλύπτονταν ντουζίνες θαμμένων πόλεων, αλλά ο συνδυασμός της Ατλαντίδας με την Πομπηία, την έκαναν (σ.σ την προϊστορική πόλη του Ακρωτηρίου) να μοιάζει ξεχωριστή –\nπου όντως ήταν, αλλά όχι με του όρους του Τύπου» σημειώνει πικρόχολα η Vermeule.\nΟ Μαρινάτος, εξοργίζεται από τη «χολιγουντιανή» τροπή που παίρνει η επιστημονική έρευνα. Παρά το γεγονός, ότι οι «ακροβασίες» του Mavor, υπόσχονται αύξηση των αμερικανικών δωρεών για τη συνέχιση της ανασκαφής, διακόπτει κάθε σχέση μαζί του. «Ούτε τα ωκεανογραφικά του ταλέντα, ούτε η «Χαμένη Ατλαντίδα» ήταν πλέον ευπρόσδεκτα στην Ελλάδα» ανακοινώνει ψυχρά –\nσύμφωνα με τη Vermeule – στον ονειροπόλο Αμερικανό. Άλλωστε ο ίδιος δεν κουραζόταν να επαναλαμβάνει πως οποιαδήποτε «απόπειρα σύνδεσης των ευρημάτων του Ακρωτηρίου με τις ιστορίες για τη μυθική Ατλαντίδα ήταν ανεύθυνη» (Vermeule- The Promise of Thera). Αλλά ο Mavor δε σταμάτησε να υποστηρίζει την εικασία του. Την αποτύπωσε μάλιστα και στο βιβλίο «Voyage to Atlantis» (Ταξίδι στην Ατλαντίδα).\nΑπόβλητος από το ίδιο του το έργο\nΤην πίκρα και την οργή του Μαρινάτου, τροφοδότησε το γεγονός, ότι αγνοήθηκε σχεδόν ολοκληρωτικά. Ο άνθρωπος που επί σχεδόν τέσσερις δεκαετίες, ονειρευόταν να ανασκάψει τη Θήρα, ήταν απόβλητος από το έργο της ζωής του. Όπως παραδέχεται η Vermeule, οι αμερικανοί υπερτόνισαν τη συμμετοχή της ίδιας, του Mavor και των συνεργατών του, οι Ιταλοί ποντάρισαν στον Γαλανόπουλο και οι Βρετανοί έδιναν έμφαση στους Άγγλους σπουδαστές τους που επισκέπτονταν την περιοχή. Αλλά και ο ελληνικός τύπος ακολουθώντας τη διεθνή τάση είχε σχεδόν ολοκληρωτικά αγνοήσει το Μαρινάτο. «Ωκεανογράφος ανακαλύπτει την Ατλαντίδα» είναι το χαρακτηριστικό κλίμα της εποχής, που αποδίδει η Vermeule. Την επόμενη χρονιά, ο Μαρινάτος επιστρέφει αποφασισμένος. Αξιοποιώντας την πανίσχυρη θέση του Γενικού Επιθεωρητή Αρχαιοτήτων, έχει στη διάθεσή του περισσότερο προσωπικό με επαρκή τεχνικά μέσα και δεν είναι πλέον εξαρτημένος από τις αμερικανικές δωρεές. Το έργο συνεχίζεται και τα ευρήματα πληθαίνουν. Απουσιάζουν όμως οι αμύθητοι θησαυροί ή τα «πολύτιμα», χρυσοποίκιλτα κτερίσματα που ονειρεύονταν οι θιασώτες του μύθου της «Ατλαντίδας». Την εξήγηση δίνει ο ίδιος ο Μαρινάτος : « Οι κάτοικοι έσχον μεν τον καιρόν να φύγουν, αλλά μόνον τα πολυτιμότατα και ευμετακόμιστα αντικείμενά των παρέλαβον μαζί των. Τα υπόλοιπα σκεύη, εργαλεία και εγκαταστάσεις παρέμειναν άθικτα δι’ ημάς» γράφει στο Συλλογικό Τόμο «Σαντορίνη» (Μιχαήλ Δανέζη- επιμέλεια Εμμανουήλ Λιγνού, Αθήνα 1971). (Μόλις τρεις δεκαετίες αργότερα, θα βρεθεί το μοναδικό «πολύτιμο»- με την αγοραία έννοια- αντικείμενο. Είναι ο περίφημος «Χρυσός Αίγαγρος» που αποκαλύφθηκε στις 12 Δεκεμβρίου 1999, κατά τη διάρκεια των εργασιών θεμελίωσης του Βιοκλιματικού Στεγάστρου και εκτίθεται στις προθήκες του Μουσείου Προϊστορικής Θήρας).\n«Το ηφαίστειο της Θήρας και ο κόσμος του Αιγαίου»\nΤο 1969 και ενώ τα ευρήματα, διαδέχονται το ένα το άλλο, πραγματοποιείται ένα παγκόσμιας εμβέλειας επιστημονικό γεγονός, από τα πρώτα που έθεσαν τις βάσεις τις «Διεπιστημονικότητας». Πρόκειται για το συνέδριο «Το ηφαίστειο της Θήρας και ο κόσμος του Αιγαίου» που πραγματοποιήθηκε εν πλω, στο σκάφος «Κνωσός». Πρόεδρος της εκτελεστικής επιτροπής ήταν ο νεαρός τότε- Πέτρος Μάρκου Νομικός, ενώ δημοσιογραφικά το κάλυπτε ο -επίσης νεαρός – συντάκτης των «Θηραϊκών Νέων» κ. Εμμανουήλ Λιγνός. « Βρέθηκα ανάμεσα στην πνευματική αφρόκρεμα του πλανήτη. Οι κορυφαίοι κάθε επιστημονικού κλάδου, ήταν εκεί» θυμάται με δέος ο κ. Λιγνός. Αρχαιολόγοι, Ηφαιστειολόγοι, Γεωλόγοι, Σεισμολόγοι, Βοτανολόγοι και διαπρεπείς εκπρόσωποι πολλών επιστημονικών τομέων για μια ολόκληρη εβδομάδα (16-22 Σεπτεμβρίου) συζητούσαν και έκαναν εισηγήσεις για ένα και μόνο θέμα: Το Ηφαίστειο της Σαντορίνης.\n«Η Τοιχογραφία της Άνοιξης»\nΤην τέταρτη χρονιά των ανασκαφών τα ευρήματα είναι πιο εντυπωσιακά, καθώς έρχονται στο φως οι διασημότερες τοιχογραφίες. Ο συντηρητής Τάσος Μαργαριτώφ και ο ζωγράφος Κώστας Ηλιάκης, δουλεύουν νυχθημερόν για να αποκαταστήσουν και να συμπληρώσουν τις αριστουργηματικές παραστάσεις που απεικόνισε ο αρχαίος καλλιτέχνης στους τοίχους των κτιρίων. Παράλληλα καταβάλλεται προσπάθεια για τη διάσωση των επιπλώσεων, που επειδή ήταν από ξύλο είχαν καταστραφεί, αφήνοντας το «αποτύπωμα της απουσίας τους» στην ηφαιστειακή σποδό. Οι συντηρητές χρησιμοποιώντας υγρό γύψο, δημιουργούν εκμαγεία που μαρτυρούν την απαράμιλλη επιδεξιότητα και την υψηλή αισθητική των προϊστορικών τεχνιτών. Αντίστοιχη μέθοδος, χρησιμοποιήθηκε για την στήριξη των κτιρίων, με την έγχυση σκυροδέματος στα κενά που άφησαν οι αποσυνθεμένες ξυλοδεσιές.\nΟι τοιχογραφίες αιχμαλωτίζουν το διεθνές κοινό\nΟι ανακαλύψεις συνεχίζουν να προκαλούν το διεθνές ενδιαφέρον που συνδυάζεται με μεγάλο ενθουσιασμό. « Μερικές από τις τοιχογραφίες που βρέθηκαν στη Σαντορίνη και εκτίθενται στο Αρχαιολογικό Μουσείο Αθηνών, πέρα από κάθε αμφιβολία, ξεπερνούν όλες όσες βρέθηκαν στην περιοχή της Μεσογείου. Οι νωπογραφίες της Κνωσού -για παράδειγμα- είναι λιγότερο λεπταίσθητες και ελεύθερες. Όσο αφορά τις πιο πρόσφατες που βρέθηκαν στην Πομπηία θα φάνταζαν στεγνές και τεχνητές, δίπλα σε αυτές της Σαντορίνης. Αυτές οι νέες ανακαλύψεις παρουσιάζουν τον Πολιτισμό της Εποχής του Χαλκού στην ακμή του. Οι καταδικασμένοι σε αφανισμό άνθρωποι της Σαντορίνης, ήταν σε θέση να δημιουργήσουν θεϊκές εικόνες πάνω στη γη. Φαίνονται απόλυτα εναρμονισμένοι με την τέχνη, όσο και οι (σημερινοί) αμερικανοί με την τεχνολογία» γράφει με θέρμη στο «ΤΙΜΕ» ο Alexander Eliot, πρώην επιμελητής τέχνης του περιοδικού.(«The Lost Atlantis»- 28 Φεβρουαρίου 1972). Ο ίδιος βέβαια δεν παραλείπει να εξάψει λίγο παραπάνω τη φαντασία των συμπατριωτών του κάνοντας νύξεις για τη μυθική Ατλαντίδα. «Όσο ο καθηγητής Μαρινάτος συνεχίζει να ξεθάβει ευρήματα από την ανασκαφή του στη Σαντορίνη, η διήγηση του Πλάτωνα για την Ατλαντίδα, αρχίζει να διαβάζεται ολοένα και περισσότερο, σαν πραγματική ιστορία» καταλήγει. Το ίδιο περιοδικό, καλωσορίζει ένα χρόνο αργότερα την αποκάλυψη της διάσημης «Ζωφόρου του Στόλου». Φιλοξενεί μάλιστα δηλώσεις του Μαρινάτου, σύμφωνα με τις οποίες από τον τύπο των προβάτων και τα ανθρώπινα πρόσωπα, φαίνεται ότι η δράση, εξελίσσεται κάπου στις ακτές της Λιβύης.\n«Αν ο καθηγητής έχει δίκιο, τότε επεκτείνεται η γνώση μας για τη Λιβύη κατά 1.000 χρόνια» συμπεραίνει ο συντάκτης και συμπληρώνει: «Η ζωφόρος δίνει επίσης ισχυρές ενδείξεις, ότι η Θήρα ευημερούσε εξαιτίας του εμπορίου και των περιστασιακών κατακτήσεων. Γι αυτούς τους λόγους, ο Μαρινάτος είναι πεπεισμένος, ότι η τοιχογραφία είναι η πολυτιμότερη ιστορική μαρτυρία που έχουμε από την Εποχή του Χαλκού». (Light on Lost Epochs- ΤΙΜΕ 16 Απριλίου 1973)\nΈμεινε για πάντα εκεί\nΓια το Μαρινάτο, το Ακρωτήρι είναι το επιστέγασμα μιας λαμπρής επιστημονικής καριέρας. Παρότι έχει εργαστεί στην Κρήτη, την Κυπαρισσία, το Μαραθώνα και αλλού, η προϊστορική πόλη είναι η αγαπημένη του. Έχει μάλιστα αγοράσει σπίτι στην περιοχή και όποτε βρίσκεται στο νησί, τρέχει συνεχώς στο ανασκαφικό πεδίο. Προνόησε επίσης να προστατέψει τις αρχαιότητες με ένα στέγαστρο αποτελούμενο από μεταλλικό σκελετό (ντέξιον) και φύλλα αμιάντου, ενώ απαλλοτρίωσε ή δέσμευσε μια μεγάλη έκταση γύρω από τις αρχαιότητες. Την 1η Οκτωβρίου 1974, είναι ξανά στην ανασκαφή και εποπτεύει τις εργασίες στην «Τριγωνική Πλατεία». Εκεί τελειώνουν όλα. Ένα μοιραίο γλίστρημα και ο άνθρωπος που πραγματοποίησε μια από τις μεγαλύτερες αρχαιολογικές ανακαλύψεις του 20ου αιώνα, τραυματίζεται θανάσιμα. Δε θα φύγει ποτέ από εκεί. Ικανοποιώντας την τελευταία του επιθυμία, οι οικείοι του, τον έθαψαν μέσα στην Ανασκαφή του Ακρωτηρίου.\nΟ Σπυρίδων Μαρινάτος, έκανε τη μεγάλη ανακάλυψη, οιστρηλατημένος από μια τολμηρή θεωρία. Τα νεότερα επιστημονικά δεδομένα, δεν την επαληθεύουν, καθώς οι επιστήμονες τοποθετούν τη μοιραία έκρηξη περίπου 150 χρόνια πριν την κατάρρευση της Μινωικής Κρήτης. Αν και βέβαια τίποτα δεν αποκλείει, η πορεία της παρακμής, να ξεκίνησε από τη μοιραία άνοιξη του 1613 π.χ (κατά την εμπερίστατη χρονολόγηση του Walter Friedrich), όταν ο ουρανός σκοτείνιασε και δισεκατομμύρια κυβικά μέτρα διάπυρης ύλης εκτοξεύθηκαν μέχρι τη στρατόσφαιρα.\nΑλλά σήμερα, το ενδιαφέρον για το Ακρωτήρι, έχει μετατοπιστεί. Τα λαμπρά κτίσματα, το προηγμένο αποχετευτικό σύστημα, τα εκπληκτικά κεραμικά και οι αριστουργηματικές τοιχογραφίες, παραμερίστηκαν και όλοι μιλούν για μια τραγωδία. Την πτώση ενός τμήματος του φιλόδοξου βιοκλιματικού Στεγάστρου και τον επακόλουθο θάνατο ενός ανθρώπου. Η σιωπή, έχει καλύψει ξανά την προϊστορική πόλη. Αυτή τη φορά όμως, όχι λόγω της ηφαιστειακής σποδού. Και η θλίψη ξεκίνησε πάλι από την «Πλατεία των Τριγώνων».\nΤο αφιέρωμα για το Ακρωτήρι, γράφτηκε με τον ενθουσιασμό που ανοίγει διάπλατη την πόρτα στα λάθη. Μεγάλη δυσκολία, προέκυψε από τα αγγλόφωνα κείμενα, για τα οποία προτιμήθηκε η ελεύθερη απόδοση, αντί της πιστής μετάφρασης. Αυτό επέτρεψε ίσως, να εμφιλοχωρήσουν περισσότερα λάθη, που ελπίζω να συγχωρηθούν. Προτιμήθηκε επίσης οι παραπομπές να ενσωματώνονται απευθείας στο κείμενο για να είναι περισσότερο προσιτές στον απλό αναγνώστη. Τέλος, θα ήταν τεράστια και ασυγχώρητη παράλειψη, αν δεν επεσήμαινα την καθοριστική συμβολή του διακεκριμένου Θηραίου νομικού και εκδότη των «Θηραϊκών Νέων» κ. Εμμανουήλ Λιγνού. Οι πολύτιμες γνώσεις του και το ανεκτίμητο αρχείο του, παραχωρήθηκαν στον γράφοντα προθυμότατα και αφειδώς. Και φυσικά, οι παρατηρήσεις και υποδείξεις του – τέσσερις φορές του εστάλη το κείμενο – αξιοποιήθηκαν στο έπακρο.\n1. Συλλογικό Έργο «Αργοναύτης Τιμητικός τόμος για τον καθηγητή Χρίστο Ντούμα». Έκδοση «Εφημερίδα Καθημερινή» Αθήνα 2003. 2. Αντώνιος Κονταράτος «Σαντορίνη – Πορεία στο Χρόνο». Εκδόσεις «Ηλιότοπος» Σαντορίνη 2007. 3. Σπυρίδων Μαρινάτος. «Ανασκαφαί Θήρας VI (1972). Έκδοση «Βιβλιοθήκη της Εν Αθήναις Αρχαιολογικής Εταιρείας» Αθήνα 1974. 4. Χρίστος Ντούμας. «Οι Τοιχογραφίες της Θήρας» Έκδοση «Ίδρυμα Θήρας Πέτρος Μ. Νομικός» Αθήνα 1992- Β Έκδοση 1999 . 5. Ίρις Τζαχίλη. «Υφαντική και Υφάντρες στο Προϊστορικό Αιγαίο 2000-1000 π.χ». Πανεπιστημιακές Εκδόσεις Κρήτης. Ηράκλειο 1997.


Wall Street: Έκλεισε με άνοδο την Παρασκευή | Pronews\nΜε άνοδο έκλεισε την Παρασκευή η Wall Street, καθώς οι δείκτες σημείωσαν άνοδο. Παρόλα αυτά η εβδομάδα ολοκληρώθηκε με αρνητικό πρόστιμο για τον Dow Jones και τον S&P 500.\nΕιδικότερα, ο Dow Jones ενισχύθηκε 1,53% στις 27.226 μονάδες, ο S&P 500 είχε κέρδη 1,80% στις 3.305 μονάδες και ο Nasdaq άνοδο 2,44% στις 10.933 μονάδες.\nΣε επίπεδο εβδομάδας ο Dow υποχώρησε 1,8%, ο S&P βρέθηκε στο -0,6% ενώ o Nasdaq είχε κέρδη 1,1%.\nΤα ευρωπαϊκά χρηματιστήρια ακολούθησαν την κατιούσα, λόγω της έξαρσης της πανδημίας.\nΣτη Φρανκφούρτη ο DAX έκλεισε με πτώση 1,09% στις 12.469,20 μονάδες, στο Παρίσι ο CAC 40 τερμάτισε 0,69% χαμηλότερα στις 4.729,66 μονάδες. Αντιθέτως ο FTSE 100 στο Λονδίνο ολοκλήρωσε με κέρδη 0,34%, στις 5.842,67 μονάδες.


ΥΠΠΟΑ: Ολοκλήρωση του συστήματος πυροπροστασίας των Μυκηνών – Week News Hagen\nΤρίτη, 3 Νοεμβρίου 2020, 14:39\nΓενική άποψη από δυτικά. Στο κέντρο διακρίνεται η Πύλη των Λεόντων.\nΧθες το πρωί, η Υπουργός Πολιτισμού και Αθλητισμού Λίνα Μενδώνη και ο Περιφερειάρχης Πελοποννήσου Παναγιώτης Νίκας, υπέγραψαν Προγραμματική Σύμβαση ύψους 650.000 ευρώ, προκειμένου να συμπληρωθούν οι υφιστάμενες υποδομές πυροπροστασίας.\nΟ τάφος του «Αιγίσθου».\nΟ Βασιλικός Ταφικός Περίβολος Α και η Νότια κλιτύς έξω από την Ακρόπολη.\nΗ Ακρόπολη των Μυκηνών. Γενική άποψη από νοτιοδυτικά. Διακρίνονται: στα δεξιά η δυτική επέκταση της οχύρωσης με το Βασιλικό Ταφικό Περίβολο Α, τη Νότια Οικία, το Θρησκευτικό Κέντρο και τη ΝΔ Συνοικία. Στην κορυφή του λόφου το Ανακτορικό Συγκρότημα.\nΟι θολωτοί τάφοι της «Κλυταιμνήστρας» (αριστερά) και του «Αιγίσθου» (δεξιά). Στο βάθος ο Βασιλικός Ταφικός Περίβολος Β. Δεξιά η Ακρόπολη.\nΗ δυτική επέκταση της οχύρωσης με την Σιταποθήκη,\nτο Βασιλικό Ταφικό Περίβολο Α και τη Νότια οικία.


Κώστας Τσόκλης: Κανένας περίπατος δεν πρέπει να μένει χωρίς αμοιβή\nΕλλαδική εντοπιότητα ή ξενότροπη παγκοσμιότητα; παράδοση ή νεωτερισμός; συνθήκες πρωτοπορίας ή αναγκαστικής μίμησης; ακαδημαϊκή παιδεία ή βασανισμένη αυθορμησία; πρωτογενές ή δάνειο ταλέντο; ευγένεια ή ευτέλεια των εκφραστικών μέσων; Όπως κι αν έχει το πράγμα, ο Κώστας Τσόκλης θεωρεί τα διλήμματα αυτά, λίγο πολύ, αγοραία, και τα αντιμετωπίζει με προκλητική υποψία· ξεφλουδίζει κατά κανόνα τα παρδαλά στολίδια τους, για να ανακαλύψει, όπου και όταν υπάρχει, τον σκληρό και μαύρο πυρήνα τους.\nΙ. Συστήνοντας απόψε το συναρπαστικό πράγματι βιβλίο του Κώστα Τσόκλη, θα είμαι κατ' ανάγκην σύντομος, όπως εξάλλου το επιβάλλει και η παρούσα περίσταση. Τούτο σημαίνει ότι η προκείμενη εισήγηση δεν έχει το νόημα διεξοδικής βιβλιοπαρουσίασης ή και βιβλιοκρισίας· αραδιάζει απλώς εντυπώσεις μιας εν θερμώ πρώτης ανάγνωσης, με την προϋπόθεση μάλιστα μακρόχρονης αμοιβαίας φιλίας, δοκιμασμένης ήδη και ως έμπρακτη συνεργασία στη συλλεκτική έκδοση της μεταφρασμένης Οδύσσειας, που δυστυχώς κόπηκε στη μέση.\nΜε τους όρους αυτούς θα επιμείνω εφεξής σε κάποια σημεία αιχμής, τα οποία χαρακτηρίζουν, κατά τη γνώμη μου, το υπό συζήτηση βιβλίο του Κώστα Τσόκλη και το διακρίνουν από τα ομόλογα και ανάλογά του.\n1. Ενδιαφέρει πρώτα η επιγραφή του βιβλίου· Κανένας περίπατος δεν πρέπει να μένει χωρίς αμοιβή. Τίτλος προφανώς αντισυμβατικός ή και προκλητικός· μακροσκελής και ρηματικός· μεταφορικός και προστακτικός. Θα πρέπει ο αναγνώστης να διαβάσει το βιβλίο, να αναγνωρίσει τη φράση αυτή στα συμφραζόμενα δύο περιεχομένων κειμένων, για να αποφασίσει μόνος του ως προς την ευστοχία της και την προγραμματική της σημασία.\n2. Η δεύτερη ευσπρόσδεκτη ιδιορρυθμία του βιβλίου αφορά στη διάταξη των κειμένων — τα περισσότερα ήδη έχουν δημοσιευτεί σε περιοδικά και εφημερίδες, ως συνεντεύξεις, υπομνήματα μιας συγκεκριμένης έκθεσης ή και ως εκ βαθέων εξομολογήσεις του συγγραφέα για το σύνολο της καλλιτεχνικής του περιπέτειας. Λοιπόν, τα κείμενα του τόμου, ενώ διασπείρονται σε μία εικοσαετία (από το 1975 έως το 1994), δεν συντάσσονται εδώ σύμφωνα με τη χρονολογική τους ακολουθία αλλά αντιστρόφως· προηγούνται δηλαδή τα οψιμότερα, έπονται τα πρωιμότερα. Τούτο υποδηλώνει, αν ερμηνεύω σωστά την ανατρεπτική πρόθεση του Τσόκλη, ότι το βιβλίο τούτο δεν πρσφέρεται στον αναγνώστη ως απολογσιμός, προχωρώντας ομαλά από το χθές στό σήμερα, από το παρελθόν στο παρόν. Αντιθέτως η χρονολογική αντιστροφή υπογραμμίζει την καίρια σημασία του παρόντος, αναθέτοντας στο παρελθόν ρόλο επικουρικό.\nΉ, για να το πω αλλιώς, το χθές δεν προτείνεται ως θεμέλιο του σήμερα· μάλλον το επιστεγάζει, για να το προφυλάξει από βίαιες νεροποντές ή από τον ηλιακό καύσωνα. Έτσι το βιβλίο μοιάζει με σκάλα που κατεβαίνει αντί να ανεβαίνει. Αναλόγως και η μνήμη· δεν λειτουργεί εδώ ως νοσταλγική ανάμνηση, αλλά ως επιδρομή, και με το περεχόμενό της πιο πολύ επιβαρύνει το παρόν παρά το ανακουφίζει.\nΕπιμένω σ' αυτήν την απροσδόκητη αντιστροφή του χρόνου (αντί πίσω μπρός, μπρος πίσω), γιατί πιστεύω πως χαρακτηρίζει κατεξοχήν και την εικαστική αναζήτηση του Τσόκλη· η οποία εκτίθεται συνεχώς στο παρόν, αποβάλλοντας εν ανάγκη το παρελθόν της.\n3. Το άλλο διακριτικό γνώρισμα του συλλεκτικού αυτού τόμου έχει να κάνει με το θεματικό εύρος των περιεχομένων κειμένων. Η αφορμή τους είναι βέβαια ο εικαστικός κόσμος του καλλιτέχνη — γενικότερα οι τύχες των εικαστικών τεχνών στον τόπο μας και στα ξένα. Παρά ταύτα ο Τσόκλης συνεχώς εγγράφει τον εικαστικό του αγώνα και την εικαστική του αγωνία σε έναν ευρύτερο ανθρωπολογικό κύκλο. Ως εκ τούτου τα κείμενα του τόμου δεν είναι, όπως θα περίμενε κάποιος σε ανάλογες περιπτώσεις, κυρίως τεχνοτροπικά και τεχνολογικά, αλλά περισσότερο ανθρωποτροπικά και ανθρωπολογικά. Όσο κι αν η τέχνη ορίζεται, λίγο πολύ, ως καταλύτης της ανθρώπινης εμπειρίας (προσωπικής και συλλογικής, πολιτιστικής και πολιτικής) πουθενά δεν αυτονομείται αυτάρεσκα, υποκαθιστώντας την ανθρώπινη ζωή. Τελικώς υπηρετεί, δεν υπηρετείται από τον άνθρωπο.\n4. Τό τέταρτο αιχμηρό σημείο του βιβλίου εντοπίζεται στον τρόπο που ο Τσόκλης αντιμετωπίζει κάποια, πλαστά ή γνήσια, διλήμματα των εικαστικών τεχνών και, κατ' επέκταση, του πολιτισμου μας· ελλαδική εντοπιότητα ή ξενότροπη παγκοσμιότητα; παράδοση ή νεωτερισμός; συνθήκες πρωτοπορίας ή αναγκαστικής μίμησης; ακαδημαϊκή παιδεία ή βασανισμένη αυθορμησία; πρωτογενές ή δάνειο ταλέντο; ευγένεια ή ευτέλεια των εκφραστικών μέσων; Ο προηγούμενος διλημματικός κατάλογος θα μπορούσε να μακρύνει κι άλλο ή και να τροποποιηθεί, για να καταστεί ευκρινέστερος από σημασιολογική, καλλιτεχνική και ιδεολογική άποψη. Όπως όμως κι αν έχει το πράγμα, γεγονός παραμένει ότι ο Τσόκλης θεωρεί τα διλήμματα αυτά, λίγο πολύ, αγοραία, και τα αντιμετωπίζει με προκλητική υποψία· ξεφλουδίζει κατά κανόνα τα παρδαλά στολίδια τους, για να ανακαλύψει, όπου και όταν υπάρχει, τον σκληρό και μαύρο πυρήνα τους. Οι εναλλακτικές λύσεις που προτείνει σ' αυτά από κείμενο σε κείμενο, μπορεί να αποκλίνουν μεταξύ τους (να φαίνονται κάποτε και αντιφατικές), σκοπεύουν όμως πάντοτε στον έλεγχο και στην ανατροπή του πνευματικού εφυσηχασμού που κυριαρχεί συνήθως στην αγορά μας.\n5. Τέλος, το σημαντικότερο ίσως προσόν του βιβλίου· όπως και όσο ο καλλιτέχνης Τσόκλης, έτσι και τόσο ο γραφιάς Τσόκλης, φαίνεται να κινείται μεταξύ πενίας και πόρου, κυριολεκτικώς και μεταφορικώς. Θυμίζω εδώ ότι στο πλατωνικό Συμπόσιο ο Αριστοφάνης γενεαλογεί τον έρωτα ακριβώς από την Πενία και τον Πόρο, πιστεύοντας ότι οι γεννήτορες αυτοί τον στιγματίζουν εκ γενετής και στην ανάπτυξή του τον ερμηνεύουν.\nΑισθάνομαι ότι και η γραφή του Τσόκλη (με όλα τα πολιτιστικά, πολιτικά και ανθρωπολογικά της παρεπόμενα) αναγνωρίζει τα τροφεία της στη βιοτική και καλλιτεχνική του απορία και ευπορία. Γιατί δίχως την πρώτη (την απορία) η δεύτερη (η ευπορία) καταντά να αναπαράγει τον εαυτό της· αλλά και δίχως την ευπορία, η πενία κινδυνεύει τελικώς να λιμοκτονήσει. Το δύσκολο κατόρθωμα είναι ο συνδυασμός τους· η συνεχής ανακύκληση από την απορία στην ευπορία και αντιστρόφως. Δεν εννοώ βέβαια ότι στη συγκεκριμένη περίπτωση ο πλούσιος καλλιτέχνης και γραφιάς θυμάται πώς υπήρξε κάποτε φτωχός· αλλά πως συναιθάνεται ότι η απορία του παραμένει όρος απαράβατος της ευπορίας του. Επειδή ξέρει ότι το σώμα της ζωής και της τέχνης είναι εξ ορισμού άπορο. Απόδειξη η γέννηση και ο θάνατός μας· τα γυμνά μέλη μας, τα γυμνά μας κόκκαλα.\nΚαι μια επιλογική παρατήρηση· πολλοί ισχυρίζονται ότι οι καλλιτέχνες μας σπανίως είναι και έναρθροι· μπορούν δηλαδή να στοχαστούν και να εκφραστούν όχι αποκλειστικώς και μόνον με το έργο τους αλλά και με τον λόγο τους. Ως άλλοθι της υποθετικής ή πραγματικής αυτής αμηχανίας προβάλλεται συνήθως το επιχείρημα ότι ο καλλιτέχνης ό,τι έχει να πεί, το λέει εμπράκτως και δεν χρειάζεται πρόσθετη ρηματική υποστήριξη. Θεωρία εύλογη, αλλά και όχι υποχρεωτική.\nΓιατί στον βαθμό που και οι καλλιτέχνες συνομιλούν στην καθημερινή τους ζωή (κάποτε μάλιστα φλυαρούν ακατάσχετα), δικαιούνται, ή και υποχρεούνται, να μιλούν και για την τέχνη τους, προπαντός όταν την συνδέουν με τη ζωή τους και τη ζωή μας. Ευτυχώς ο Κώστας Τσόκλης δεν αποστρέφεται τον λόγο αυτής της κατηγορίας και ξέρει να τον ασκεί με εντυπωσιακή μαεστρία. Το βιβλίο του, που ανέλαβα σήμερα αμήχανα να συστήσω, επιβεβαιώνει και αυτή τη δεξιοσύνη του Τσόκλη, που τον καθιστά γοητευτικό συνομιλητή Διαβάστε τον τόμο, και ο περίπατός σας δεν θα μείνει δίχως αμοιβή.


Στο SHARE Athens 2022 που διοργανώνεται από τον φορέα SHARE Architects και το Ελληνικό Ινστιτούτο Αρχιτεκτονικής θα συμμετέχουν αρχιτέκτονες με σημαντικό έργο και πρωτοπόροι στις διεθνείς εξελίξεις της τεχνολογίας κτιρίων. - SHARE Architects\nΟ Thierry Damez-Fontaine, partner στο αρχιτεκτονικό γραφείο 2portzamparc – με συνιδρυτές τον κάτοχο του Pritzker Prize Christian de Portzamparc και την Elizabeth de Portzamparc – είναι υπεύθυνος για αστικά έργα ή έργα με έντονα αστικά προβλήματα. Θα παρουσιάσει το Πολιτιστικό Κέντρο στην πόλη Suzhou της Κίνας και το Shangyin Opera House στη Σαγκάη, δύο έργα με παρόμοια προγράμματα αλλά σε πολύ διαφορετικά περιβάλλοντα.\nΤα εισιτήρια κυμαίνονται από 10 ευρώ για νέους αρχιτέκτονες κάτω των 30 ετών, 29 ευρώ για μέλη του Ελληνικού Ινστιτούτου Αρχιτεκτονικής ή του ΣΑΔΑΣ και 59 ευρώ για τους υπόλοιπους επισκέπτες. Για ηλεκτρονική εγγραφή επισκεφτείτε τη διεύθυνση https://membership.share–architects.com/Events\n* Τα SHARE Forums έχουν γίνει, τα τελευταία 25 χρόνια, μια σημαντική πλατφόρμα δικτύωσης για αρχιτέκτονες και κατασκευαστές στην Κεντρική και Νοτιοανατολική Ευρώπη καθώς δημιουργούν ένα αποτελεσματικό πλαίσιο για τη γνώση και την κατανόηση της διαφορετικότητας του αρχιτεκτονικού φαινομένου της σύγχρονης αρχιτεκτονικής. Οι εκδηλώσεις SHARE λαμβάνουν χώρα σε 16 χώρες και η κοινότητα των SHARE Architects αριθμεί περισσότερα από 50.000 μέλη από όλο τον κόσμο.


Τρία χρόνια απωλειών για το χρυσό | Liberal.gr\nΤρίτη διαδοχική χρονιά απωλειών για το χρυσό ενώ όπως υποστηρίζουν οι αναλυτές, το 2016 θα είναι αρκετά δύσκολη για το πολύτιμο μέταλλο. Η προσδοκία για περαιτέρω αύξηση των επιτοκίων από τη Fed και ενίσχυση του αμερικανικού νομίσματος, απομακρύνει τους επενδυτές από χρυσό καθώς επενδυτικά δεν θα είναι πλέον ελκυστικός.\nΗ τιμή του χρυσού έχασε μέσα στο έτος περίπου 10%, ενώ υπενθυμίζεται ότι μέσα στο Δεκέμβριο είχαν φτάσει σε χαμηλό έξι ετών. Σήμερα, το συμβόλαιο παραδόσεως Φεβρουαρίου έχασε 40 cents και τερμάτισε τις συναλλαγές στα 1.060,20 δολάρια ανά ουγκιά.\nΤο ασήμι, κατέγραψε απώλειες μέσα στο 2015 κατέγραψε απώλειες 11%, ενώ στην τελευταία συνεδρίαση του χρόνου κέρδισε 0,2% και έκλεισε στα 13,88 δολάρια ανά ουγκιά.\nΣτα άλλα μέταλλα, ο χαλκός Μαρτίου σήμερα έχασε 1,2 cents ή 0,5% και έκλεισε στα 2,135 δολάρια ανά λίβρα. Τα εβδομαδιαία κέρδη έφτασαν το 0,7% ενώ οι ετήσιες απώλειες έφτασαν στο 24%, αν και περιορίστηκαν το Δεκέμβριο που κέρδισαν 4,4%.\nΗ πλατίνα Ιανουαρία κέρδισε σήμερα 2,4% στα 891,70 δολάρια ανά ουγκιά, με ετήσιες απώλειες 26%. Το παλλάδιο Μαρτίου κέρδισε σήμερα 13,05% στα 562 ανά ουγκιά. Οι ετήσιες απώλειες του πολύτιμου μετάλλου άγγιξαν στο 30%.


ERC 2017 - 6. Barum Rally - leg 2 - Επτάσφαιρος! - GRally\nΟ λόγος φυσικά για τον Jan Kopecky που απέδειξε για άλλη μια φορά πως είναι το αφεντικό στο Barum Rally, αυξάνοντας σε 7 τις νίκες του στον Ευρωπαϊκό αγώνα της πατρίδας του. Όντας επικεφαλής από το Σάββατο, ο 35χρονος επίσημος οδηγός της Skoda, καλούνταν την Κυριακή να διαχειριστεί τη διαφορά που είχε χτίσει και τα κατάφερε περίφημα, κερδίζοντας μάλιστα τις 6 από τις 7 ειδικές της Κυριακής.\nΟ Alexey Lukyanuk (Ford Fiesta R5) δεν ήταν σε θέση να επιτεθεί στο δεύτερο σκέλος, όντας ταλαιπωρημένος από το δύσκολο αυτό ράλλυ, δείχνοντας να μην έχει ξεπεράσει πλήρως τον τραυματισμό του. Μάλιστα, ουκ ολίγες φορές ένιωσε πόνους στο πόδι, δηλώνοντας εν τέλει χαρούμενος με τη δεύτερη θέση στην Τσεχία. Ωραία κόντρα είχαμε για την τρίτη θέση μεταξύ των Tomas Kostka (Skoda Fabia R5) και Roman Kresta (Skoda Fabia R5).\nΟ Kostka κρατούσε με νύχια και με δόντια την τρίτη θέση, εκμεταλλευόμενος και την εγκατάλειψη του Vaclav Pech jr από διπλό κλατάρισμα, με τον βετεράνο οδηγό όμως να μην έχει πει την τελευταία του λέξη. O Kresta εξαπέλυσε επίθεση στην τελευταία ειδική, ξεπερνώντας τελικά το εμπόδιο του μόνιμου επισκέπτη του βάθρου τα τελευταία χρόνια. Πέμπτος ολοκλήρωσε ο πρωταθλητής Ευρώπης, Kajetan Kajetanowicz (Ford Fiesta R5), ο οποίος μπορεί να μην ήταν ανταγωνιστικός, πέτυχε όμως το στόχο του που ήταν ο τερματισμός εμπρός από τον Bruno Magalhaes και πλέον έκανε ένα ακόμη βήμα για το τρίτο Ευρωπαϊκό στέμμα.\nΟ πρωταθλητής junior του 2016, Marijan Griebel (Skoda Fabia R5) ακολούθησε, τερματίζοντας εμπρός από τα Skoda Fabia R5 των Martin Koci και Pavel Valousek. Τους βαθμούς της ένατης θέσης καρπώθηκε ο Bruno Magalhaes, χάνοντας έτσι πολύτιμο έδαφος στη μάχη του πρωταθλήματος.\nΣτο U27 Junior, ο 25χρονος Πολωνός Aleks Zawada (Opel Adam R2) δεν δυσκολεύτηκε να πετύχει την πρώτη του φετινή νίκη στο θεσμό, αφήνοντας τους Filip Mares (Peugeot 208 R2) και Simon Wagner (Peugeot 208 R2) πίσω του. Στο ERC2, πρώτευσε ο Tibor Erdi jr με Mitsubishi Lancer Evo X.\nΕπόμενος σταθμός του Ευρωπαϊκού πρωταθλήματος ράλλυ είναι το Rally di Roma Capitale που θα πραγματοποιηθεί στις 16 και 17 του Σεπτέμβρη και συγκαταλέγεται για πρώτη φορά στο καλεντάρι του θεσμού.\nTagged:barum rallyjan kopecky\nPrevious PostERC 2017 – 6. Barum Rally – leg 1 – Παπούτσι απ’τον τόπο σου!\nNext PostΠρωτάθλημα Αναβάσεων 2017 – 6. Ανάβαση Ομαλού- preview- Διακοπές τέλος!


Η ΑΙΣΘΗΤΙΚΗ ΤΗΣ ΑΡΙΣΤΕΡΑΣ- άρθρο του Δημήτρη Σαράντου* - ΑΘΜΟΝΙΟΝ ΒΗΜΑ\nΑρχική ΑΡΘΡΑ Η ΑΙΣΘΗΤΙΚΗ ΤΗΣ ΑΡΙΣΤΕΡΑΣ- άρθρο του Δημήτρη Σαράντου*\nΠρόσφατη μελέτη έδειξε την διαφορά στην εξωτερική εμφάνιση μεταξύ των ψηφοφόρων της Δεξιάς και των ψηφοφόρων της Αριστεράς, αποφαινόμενο ότι οι Δεξίοί είναι στην πλειονότητα πιό προσεγμένοι στην εμφάνισή τους. Βέβαια δεν χρειάζεται να στηριχτούμε στην έρευνα για να διαπιστώσουμε αυτό που βλέπουμε τριγύρω μας.\nΤο ερώτημα είναι άν η Αισθητική περιορίζεται στον τρόπο που ντυνόμαστε ή περιποιπούμαστε τον εαυτό μας ή αποτελεί κάτι άλλο. Να πούμε λοιπόν ότι η Αισθητική αποτελεί κλάδο της Φιλοσοφίας, και μάλιστα, αν και ασχολήθηκαν οι αρχαίοι φιλόσοφοι μαζί της, Σωκράτης, Πλάτων, Πλωτίνος, κ.ά. είναι σχετικά νέος. Στα μέσα του 18ου αι. ο Α. Baumgarten κυκλοφόρησε βιβλίο με τίτλο «Aesthetica» . Εδω η αισθητική αποτελεί μια «κατώτερη Λογική», δηλαδή τη γνώση μέσω των αισθήσεων, σ’ αντιπαράθεση με την «ανώτερη Λογική», την έλλογη γνώση μέσω των εννοιών, και μόνο ένα απλό μέρος της ήταν η «θεωρία των ωραίων τεχνών». O Hegel ασχολείται μαζί της .Το «ωραίο» είναι η «αισθητή έκφανση της Ιδέας» υποστηρίζει.\nΣυνεπώς αισθητική θα μπορούσαμε να πούμε είναι ο τρόπος της εξωτερίκευσης το εσωτερικού κόσμου, αλλά και ο τρόπος που θα προσπαθήσουμε να επικοινωνήσουμε με τους άλλους ανθρώπους.\nΕπανερχόμενοι στο θέμα μας, διακρίνουμε μία αίσθηση της αισθητικής στην Αριστερά, που ξεχωρίζει σαφώς και φτάνει σε σημείο να αποτελεί μέρος του ορισμού και των χαρακτηριστικών της. Το αμπέχωνο, για τους μεγαλύτερους από εμάς, η ατημέλητη εμφάνιση, ο τρόπος χειρισμού της γλωσσας, η τακτική χρησιμοποίηση συνθημάτων στον λόγο της, είναι μερικές εκφάνσεις της αισθητικής.\nΑς έρθουμε στα επικοινωνιακά χαρακτηριστικά της Αριστεράς.\n1.Η Αριστερά είναι χώρος ανατροπής του καθεστώτος.\n2.Η Αριστερά είναι επαναστατική.\n3.Η Αριστερά απευθύνετο στα κατώτερα κοινωνικά στρώματα και στους διανοούμενους. Στη σύγχρονη εποχή απευθύνεται στην γενική και αρκετά αόριστη έννοια του «Λαού».\n4.Η Αριστερά πάντα αναφέρεται στο σύνολο, και οχι στο άτομο.\nΜε βάση τα πιο πάνω θα μπορούσαμε να επιχειρήσουμε μία ερμηνεία για το πώς αυτά εξωτερικεύονται μέσω της αισθητικής.\nΕφ όσον μιλάμε για ανατροπή της καθεστηκυίας τάξης, θα πρέπει να ΔΙΑΦΕΡΟΥΜΕ από αυτούς. Έτσι λοιπόν τίθεται η ανάγκη αλλαγής της αισθητικής μας, αφού αυτή είναι η πρώτη εντύπωση και κατά συνέπεια η πρώτη προσέγγιση με την κοινωνική ομάδα-στόχο. Λόγω της επαναστατικότητας, που σημαίνει πόλεμο, πρέπει η ενδυμασία, κυρίως της ηγεσίας, να παραπέμπει σε στρατιωτική στολή. Η γενικότερη ενδυμασία πρέπει να είναι παρόμοια με αυτή των εργατών και του φτωχού λαού, ώστε να δημιουργείται οικειότητα και ταύτιση. Η λύση λοιπόν του τζιν, κατ’ εξοχήν ενδύματος του εργάτη, τουλάχιστον τα πρώτα χρόνια της εμφάνισής του, φαντάζει πλέον η φυσιολογική επιλογή. Αν προσθέσουμε και το αμπέχονο αργότερα, στρατιωτικό ένδυμα αρχικά, έχουμε αμέσως δύο σύμβολα ( εργατική τάξη και στράτευση ).\nΗ λεκτική επικοινωνία είναι το δεύτερο σημείο προσέγγισης. Πρέπει να μιλήσουμε σε ένα κοινό που, τουλάχιστον κάποτε είχε χαμηλό μορφωτικό και κοινωνικό επίπεδο. Δηλαδή με τρόπο απλό, κατανοητό, και κυρίως σύντομο. Ο ορισμός του συνθήματος! Το σύνθημα είναι το κυρίαρχο χαρακτηριστικό της αριστερής εκφοράς του λόγου, γραπτού ή προφορικού. Η Ελληνική δε εκδοχή της Αριστερής εκφοράς του λόγου είναι ενδεικτικότατη με την υιοθέτηση μίας ακραίας, και σε περιπτώσεις αυθαίρετης, Δημοτικής γλώσσας.\nΌσον αφορά την εικαστική επικοινωνία, και εδώ επίσης κυριαρχούν ή απλότητα, η αμεσότητα του μηνύματος, αλλά πολύ περισσότερο ο εντυπωσιασμός. Βλέπουμε την κατά κόρον χρησιμοποίηση της αφίσας, κυρίως σε τεράστιες διαστάσεις, ώστε να φαίνεται το μήνυμα επιβλητικό λόγω μεγέθους, και με επικά θέματα, συνήθως ο εργάτης μαζί, πάντα, με τον Αρχηγό να προχωρούν προς τη Νίκη. Οι λέξεις που χρησιμοποιούνται είναι συγκεκριμένες, λιγοστές και επαναλαμβάνονται συχνότατα, ώστε να γίνουν οικείες και να διαμορφώσουν την ψυχοσύνθεση των θεατών-ακροατών. Μεγάλοι ζωγράφοι-εικαστικοί, κυρίως Σοβιετικοί, επιστρατεύτηκαν στην υπηρεσία της αφίσας.\nΆφησα για το τέλος ένα τομέα της αισθητικής, που τα τελευταία χρόνια έχει προκαλέσει συζητήσεις και σε αρκετές περιπτώσεις δεινά. Ξεκινάμε λοιπόν με την παραδοχή ότι η Αριστερά θέλει να ανατρέψει την άρχουσα τάξη. Τι σημαίνει αυτό; Αυτοί και εμείς… δυισμός, βασικό συστατικό του ΛΑΪΚΙΣΜΟΥ. Μαζί με την απλοποίηση δένει ένας λαϊκισμός, όχι απαραίτητα αρνητικός, που χρησιμοποιείται σαν βάση έκφρασης των αιτημάτων και σαν αντιπαράθεση απέναντι στον αντίπαλο.\nΠροσπάθησα με τα πιο πάνω να δώσω μία αδρή περιγραφή των αιτίων της διαφορετικής αισθητικής της Αριστεράς, προσπαθώντας επίσης να μην εκφέρω ή εκμαιεύσω θετικά ή αρνητικά σχόλια για τη φύση του φαινομένου ή για την ίδια την Αριστερά.\nΟ Δημήτρης Σαράντου είναι Πολιτικός επιστήμων και οικονομολόγος, μέλος του Δ.Σ. της ΔΗΜ.Τ.Ο. Αμαρουσίου\nΠροηγούμενο άρθροΑθΜΟΝΙΟΝ ΒΗΜΑ 10 ΔΕΚΕΜΒΡΙΟΥ 2020\nΕπόμενο άρθροΠρόσκληση προς τους ιδιοκτήτες ακινήτων της περιοχής ΚΑΤΩ ΨΑΛΙΔΙ Δήμων Αμαρουσίου-Ηρακλείου για τη μελέτη πράξη εφαρμογής της περιοχής αυτής


ΠΡΟΤΑΣΕΙΣ ΓΙΑ ΚΑΛΥΤΕΡΗ ΒΟΥΛΗ – e-Grevena Portal\nΠΡΟΤΑΣΕΙΣ ΓΙΑ ΚΑΛΥΤΕΡΗ ΒΟΥΛΗ\nΙούλιος 8, 2018 a_zervas Αρθρογραφία, Πολιτικά\nΔιαρκώς σχολιάζεται ο μεγάλος αριθμός των 300 βουλευτών και τηρουμένων των αναλογιών σε σύγκριση με άλλες χώρες θα έπρεπε να μην ξεπερνά τους 150. Σε συνδυασμό δε και με το πόσο στοιχίζει ένας βουλευτής οικονομικά(συνολικά) ιδίως στα χρόνια της κρίσης αποτελούν πρόκληση. Σήμερα εξέλιπαν τα περισσότερα προβλήματα που δικαιολογούσαν τα ανωτέρω(συγκοινωνίες, αποστολή αλληλογραφίας, δακτυλογράφηση, βιβλιοθήκες κ.λπ.). Αφορμή για να αναφερθώ στο παρόν θέμα, πήρα από τη δημοσίευση στην «ΚΑΘΗΜΕΡΙΝΗ» της 27ης-05-18 των απόψεων του καθηγητή της Νομικής Σχολής Αθηνών κ. Θεόδωρου Φορτσάκη. Στις απόψεις αυτές(με τις οποίες συμφωνώ στο μέτρο που μπορώ να τις κρίνω), τονίζεται ότι η μείωση του αριθμού των βουλευτών θα πρέπει να συνοδευθεί από τη θέσπιση σταθερού εκλογικού συστήματος(συνδυαστικό μονοεδρικής πλειοψηφικής εκλογής για τους περισσότερους βουλευτές και απλής αναλογικής με λίστα επικρατείας για τους υπόλοιπους), από την απαγόρευση συμμετοχής βουλευτών στην κυβέρνηση, από την καθιέρωση ανώτατου ορίου θητειών για τους βουλευτές και από την ενίσχυση των αρμοδιοτήτων της τοπικής Αυτοδιοίκησης. Στην ανωτέρω δημοσίευση αιτιολογούνται οι προτεινόμενες απόψεις. Εντύπωση μου έκανε, όπως αναφέρεται στη δημοσίευση, το ότι δεν χρειάζεται συνταγματική αναθεώρηση για τη μείωση των βουλευτών(το Σύνταγμα προβλέπει ότι ο αριθμός των βουλευτών ορίζεται με νόμο από 200 έως 300). Επίσης δεν χρειάζεται αναθεώρηση για την απαγόρευση συμμετοχής των βουλευτών στην κυβέρνηση. Οι απόψεις του βουλευτή κ. Άδωνη Γεωργιάδη(«ΚΑΘΗΜΕΡΙΝΗ» της 3ης-06-2018), με τις οποίες βασικά διαφωνεί με τον κ. Φορτσάκη, δεν με έπεισαν, κρίνοντας εκ των αποτελεσμάτων (έντονα προβληματική η λειτουργία της Βουλής διαχρονικά και εν τέλει η ευθύνη αυτής της μορφής Βουλής για την ταπεινωτική κρίση με τα μνημόνια). Κλείνοντας νομίζω ότι προκύπτει «πεδίον λαμπρόν» για τον πρωθυπουργό και την κυβέρνηση για τις προτεινόμενες αλλαγές. Τι «σόι» δυνάμεις είναι αυτές που εμποδίζουν την εκάστοτε κυβέρνηση και γενικότερα τη Βουλή να κάνει κάτι(ούτε πυρηνικές να ήταν..).\nΔ.Α.Κ.Ε. Καθηγητών Δ.Ε: ΨΗΦΙΣΜΑ ΓΙΑ ΤΗΝ ΟΝΟΜΑΣΙΑ ΤΩΝ ΣΚΟΠΙΩΝ


Η λίστα με τα 100 βιβλία που διάβαζε ο Ντέιβιντ Μπόουι | ARTI NEWS\nΗ λίστα με τα 100 βιβλία που διάβαζε ο Ντέιβιντ Μπόουι\n[ ARti news / Κόσμος / 11.01.17 ]\nΟ Ντέιβιντ Μπόουι ήταν ένας «βιβλιοφάγος». Θεωρούσε καλή μία εβδομάδα αν είχε διαβάσει 3 ή 4 βιβλία. Θεωρούσε σημείο καμπής στη ζωή του το διάβασμα έργων του Άλεν Γκίνσμπεργκ και του Τζακ Κέρουακ. Έλεγε ότι όταν διάβασε, στα 15 του, το «Στον δρόμο» του δεύτερου, ήταν κάτι σαν «επιφάνια» γι' αυτόν, κι αποφάσισε να εγκαταλείψει το σχολείο. Στον κατάλογο υπάρχει ο Όμηρος, Η Κόλαση του Δάντη, ο Φλωμπέρ, ο Όργουελ, ο Φιτζέρλαντ, ο Ντελίλο, ο Καμύ, ο Μπουλγκάκοφ, ο Χάουαρντ Ζιν, ο Ντος Πάσσος, οι Ναμπόκοφ, Στάινερ, Μπέλλοου και άλλοι πολλοί.\nΌταν, το 1976, πήγε στο Μεξικό για τα γυρίσματα του «The Man Who Fell To Εarth» , κουβάλησε μαζί του 400 βιβλία! Από τότε, κάθε που ταξίδευε, είχε μαζί του μια «βιβλιοθήκη ταξιδιών, σαν τα κιβώτια στα οποία συσκευάζονται ενισχυτές».\nΚατά τη διάρκεια της καριέρας του μιλούσε για συγγραφείς και βιβλία που του άρεσαν, μας πληροφορεί ο Μάρτιν Τσίλτον στον «Telegraph». Είχε να πει για συγγραφείς από τον Άλεν Γκίνσμπεργκ και τον Ουίλιαμ Μπάροους μέχρι τον Στέφεν Κινγκ («I love Steven King, scares the s... out of me» έλεγε).\nΩς αναγνώστης, ήταν εκλεκτικός αλλά η λίστα με τα 100 καλύτερα αναγνώσματά του -μας την παρουσιάζει ο ιστότοπος Electric Literature- είναι εντυπωσιακή. Την είχε αναρτήσει ο ίδιος, στη σελίδα του στο Facebook, το 2013.\nH λίστα των 100 βιβλίων με αγγλικούς τίτλους:


Κίνα Είδη γωνιακής χάντρας Κατασκευαστές & Προμηθευτές & Εργοστάσιο\nΕίδη γωνιακής χάντρας - κατασκευαστής, εργοστάσιο, προμηθευτής από την Κίνα\n(Σύνολο 3 Προϊόντα για Είδη γωνιακής χάντρας)\nΓωνιακή σφαίρα γωνιακής ράβδου γωνιακής προστατευτικής γωνίας\nΑρ. μοντέλου: CN-43\nPVC χάντρα γωνία με το πλέγμα fiberglass χυτεύεται και εξωθούνται με άκαμπτες ενώσεις PVC. PVC γωνιακή γόμα μπορεί να χρησιμοποιηθεί για εξωτερική και εσωτερική γωνία τοίχου. Διατίθενται διάφορα μεγέθη με πρότυπα υψηλής ποιότητας. Εφαρμογή προϊόντος: PVC σφαιρίδιο χάντρα με fiberglass ματιών έχει χρησιμοποιηθεί ευρέως...\nPVC Γυψοσανίδας γωνιακής χάντρας με πλέγμα από γυαλί\nΑρ. μοντέλου: CN-01\nCorner Bead Με το Fiberglass Mesh μπορεί να λύσει αποτελεσματικά τα προβλήματα του EIFS, όπως η αγκαλιά χωρίς γωνία, το αχνό άκρο και η γωνία του τοίχου που μπορεί εύκολα να καταστραφεί. Χρησιμοποιώντας τις χάντρες γωνία , δεν χρειάζεται να χρησιμοποιήσετε πίνακα από χάλυβα, μπορεί επίσης να ενισχύσει την απόδοση...\nΕίδη γωνιακής χάντρας\nΤιμές γωνιακής χάντρας\n45 βαθμίδων γωνιακής χάντρας\nΕυέλικτη γωνιακή χάντρα\nΓωνιακή γωνιακή χάντρα\nΕξωτερική γωνιακή χάντρα


Το Conrad Centennial Singapore βρίσκεται στον Κόλπο Marina, σε απόσταση 3 λεπτών με τα πόδια από το σταθμό Promenade του τρένου MRT. Προσφέρει θέα στην πόλη ή στον κόλπο και διαθέτει εξωτερική πισίνα, 3 επιλογές για φαγητό και κέντρο σπα. Το Conrad Centennial βρίσκεται δίπλα στο Συνεδριακό και Εκθεσιακό Κέντρο Suntec Singapore. Απέχει 3 λεπτά με τα πόδια από τα καταστήματα και εστιατόρια του συγκροτήματος Suntec City και το Εμπορικό Κέντρο Marina Square. Το Διεθνές Αεροδρόμιο Changi είναι προσβάσιμο σε 20 λεπτά οδικώς, ενώ η ρόδα Λούνα Παρκ Singapore Flyer και η αίθουσα συναυλιών Esplanade - Theatres on the Bay είναι 15 λεπτά μακριά με τα πόδια. Τα ευρύχωρα δωμάτια του Conrad Centennial Singapore διαθέτουν πολυτελές μαρμάρινο μπάνιο και HD LCD καλωδιακή τηλεόραση 46 ιντσών. Περιλαμβάνουν επίσης τσαγιέρα/καφετιέρα, ατομική θυρίδα ασφαλείας και DVD player. Το Centennial Spa στον 4ο όροφο προσφέρει χαλαρωτικές περιποιήσεις μασάζ και διαθέτει 24ωρο γυμναστήριο. Στο ξενοδοχείο λειτουργούν επίσης κατάστημα με είδη δώρων και τουριστικό γραφείο και παρέχονται υπηρεσίες πλυντηρίου. Το βραβευμένο Golden Peony Restaurant προσφέρει αυθεντικά καντονέζικα και Dim Sum πιάτα. Το 24ωρο Oscar’s σερβίρει μπουφέδες για όλα τα γεύματα της ημέρας και μεσημεριανό γεύμα με σαμπάνια τις Κυριακές. Οι άλλες επιλογές για φαγητό περιλαμβάνουν το Oscar’s Sidewalk Terrace και το Lobby Lounge.\nΠαρακαλείστε να σημειώσετε ότι η είσοδος στο Executive Lounge επιτρέπεται μόνο σε επισκέπτες 12 ετών και άνω.


Σοκαριστικές εικόνες: Δείτε πως έγινε ο άνδρας που τον κατασπάραξαν δυο πιτ μπουλ! | Star.gr\nΣοκαριστικές εικόνες: Δείτε πως έγινε ο άνδρας που τον κατασπάραξαν δυο πιτ μπουλ!\nΑναρρώνει στο νοσοκομείο μια μέρα μετά την δολοφονική επίθεση και λέει πως τα σκυλιά «διψούσαν για αίμα»\nΣτο νοσοκομείο με πολλαπλά τραύματα αναρρώνει ο 62χρονος άνδρας, ο οποίος όπως έχει ήδη γράψει το star.gr, δέχθηκε άγρια επίθεση από δυο πιτ μπουλ στη μέση του δρόμου!\nΤο video από την επίθεση είναι σοκαριστικό και πολύ σκληρό, αφού τα δυο σκυλιά τον δαγκώνουν με μανία και δεν σταματούν με τίποτα. Ο ά��υχος άνδρας, πεσμένος αιμόφυρτος στη μέση του δρόμου, έχει παραδοθεί και δεν μπορεί να κάνει τίποτα, καθώς οι αισθήσεις του τον εγκαταλείπουν.\nΜια ημέρα μετά το κτηνώδες περιστατικό, ο 62χρονος Francesco Bole έδωσε συνέντευξη μέσα από το νοσοκομείο που νοσηλεύεται.\nΌπως βλέπετε στις φωτογραφίες, τα σκυλιά τον έχουν… ξεσκίσει κυριολεκτικά, αφού για να καταφέρουν οι γιατροί να τον σώσουν, χρειάστηκε να μείνει πέντε ώρες μέσα στο χειρουργείο, με σοβαρά τραύματα στα δυο χέρια, και εξίσου σοβαρή βλάβη στο δεξί αυτί, το οποίο σχεδόν του το έκοψαν τα πιτ μπουλ.\nΜιλώντας για την άγρια επίθεση που δέχτηκε, ο 62χρονος διέψευσε τις φήμες που τον ήθελαν να έχει καυγαδίσει με την 55χρονη ιδιοκτήτρια των σκυλιών.\nΟ ίδιος αναφέρει πως αυτό που έγινε στην πραγματικότητα, είναι ότι τα σκυλιά της ξέφυγαν και τον πλησίασαν. Εκείνος νομίζοντας πως είναι φιλικά και ήθελαν να παίξουν δεν πρόσεξε, με αποτέλεσμα να αρχίσουν να τον δαγκώνουν παντού, ρίχνοντας τον στο έδαφος.\nΌσο προσπαθούσε να τα απωθήσει, εκείνα αγρίευαν όλο και περισσότερο. Κατά την επίθεση, του έκοψαν δύο μεγάλα κομμάτια κρέας από τα χέρια σε τέτοιο βαθμό που όποιος ο ίδιος λέει μπορούσε να δει το κόκκαλο. Παράλληλα του έκοψαν και κομμάτι από το δεξί αυτί.\nΟ ίδιος δήλωσε μάλιστα, πως τα δυο πιτ μπουλ ήταν εκπαιδευμένα να σκοτώνουν, καθώς και ότι απολάμβαναν την γεύση του αίματος.\nΑν πάντως δεν ήταν οι γείτονες να επέμβουν παίρνοντας το ρίσκο τους, τώρα ο 62χρονος θα ήταν νεκρός, καθώς έχασε πολύ αίμα. Η περιπέτεια του όμως δεν έχει τελειώσει εδώ, αφού την άλλη εβδομάδα θα ξαναμπεί στο χειρουργείο ώστε να αποκατασταθούν κάποια νεύρα που έχουν υποστεί βλάβη στα χέρια και τα πόδια του.\nH ιδιοκτήτρια των σκυλιών βρίσκεται στην φυλακή έχοντας καταβάλλει ήδη ένα υψηλό πρόστιμο.Η τύχη των σκυλιών αγνοείται, αν και όπως γίνεται σ' αυτές τις περιπτώσεις, συνήθως οδηγούνται στην ευθανασία.


9 φυσικές λύσεις που βοηθούν στη μείωση του επίμονου βήχα - Εναλλακτική Δράση\nΒήχας, Υγεία, Φυσικά Φάρμακα\nΜια ξαφνική κρίση βήχα μπορεί να είναι ανησυχητική και χρειάζεστε άμεση βοήθεια για ανακούφιση.\nΟ βήχας υπό οποιεσδήποτε συνθήκες είναι σίγουρα από ενοχλητικός έως άβολος και μπορεί επίσης να ανησυχήσει τους ανθρώπους γύρω μας. Γιατί βήχουμε κατ’ αρχάς; Σε ένα πολύ βασικό επίπεδο, ο βήχας είναι ένας τρόπος για να καθαρίσουμε τους αεραγωγούς μας. Είναι ένα αντανακλαστικό και μια προστατευτική αντίδραση σε κάθε ερεθιστικό παράγοντα σε αυτές τις περιοχές – είτε βλέννα, σκόνη, σάλιο ή ακόμη και τροφή. Εάν έχετε βήχα που παρατείνεται ή αναπτύξετε ξαφνικό έντονο βήχα με δυσκολία στην αναπνοή, συριγμό ή ξαφνική απώλεια φωνής, χρειάζεται να επισκεφθείτε άμεσα το γιατρό σας.\nΑλλά, αν αντιμετωπίζετε απλώς έναν συνηθισμένο βήχα, μπορείτε να δοκιμάσετε λύσεις στο σπίτι για να προσπαθήσετε να ανακουφιστείτε. Μπορεί επίσης να είναι χρήσιμο να συνεργαστείτε με τον γιατρό σας για να διαπιστώσετε αν ο βήχας σας σχετίζεται με αλλεργίες, άσθμα, κρυολόγημα ή κάτι άλλο. Κάποιοι ειδικοί τονίζουν ότι το κοινό σιρόπι για το βήχα είναι απίθανο να βοηθήσει πολύ. Έρευνες έχουν διαπιστώσει ότι οι φυσικές παρεμβάσεις μπορεί να είναι πιο αποτελεσματικές στη διακοπή του βήχα από ό,τι το κοινό κατασταλτικό του βήχα, η δεξτρομεθορφάνη.\nΤρόποι για να σταματήσουμε μια ξαφνική κρίση βήχα\nΜια ξαφνική κρίση βήχα μπορεί να είναι ανησυχητική και συχνά χρειάζεστε γρήγορη βοήθεια για να τη σταματήσετε. Οι ειδικοί λένε ότι αυτές οι φυσικές λύσεις μπορούν να βοηθήσουν:\n1. Πίνουμε υγρά\nΤο να καταφύγετε σε διαυγή υγρά, όπως νερό ή ζωμό, είναι το καλύτερο για να βοηθήσετε να σταματήσει μια κρίση βήχα. Καθαρίζουν κυριολεκτικά τους ανώτερους αεραγωγούς -πάνω από τις φωνητικές χορδές από ερεθιστικούς παράγοντες. Εάν βρίσκεστε κοντά σε φούρνο μικροκυμάτων ή έχετε πρόσβαση σε ένα ζεστό ρόφημα, αυτό είναι ακόμη καλύτερο. Τα ζεστά υγρά μπορούν να βοηθήσουν στην καταπράυνση του λαιμού και στη χαλάρωση της βλέννας.\n2. Ρόφημα που περιέχει τζίντζερ\nΤο τζίντζερ έχει δύο πλεονεκτήματα: δρα ως αποσυμφορητικό και μπορεί επίσης να χαλαρώσει τους μυς γύρω από τους αεραγωγούς. Το τζίντζερ είναι επίσης ένα θαυμάσιο αντιφλεγμονώδες και χρησιμοποιείται συνήθως σε σπιτικές θεραπείες για το βήχα.\n3. Αναπνέουμε από τη μύτη\nΑν αισθάνεστε ότι ο βήχας σας συνδέεται με ένα «γαργάλημα» στο λαιμό σας, μπορείτε να δοκιμάσετε το εξής: Καθίστε κάτω, προσπαθήστε να παραμείνετε ήρεμοι και αναπνεύστε από τη μύτη σας. Αυτό ανοίγει ένα διαφορετικό τμήμα του αεραγωγού και χαλαρώνει τους μυς γύρω από τις φωνητικές χορδές.\nΤρόποι να σταματήσουμε έναν επίμονο βήχα κατά τη διάρκεια της ημέρας\nΑν έχετε έναν βήχα κατά τη διάρκεια της ημέρας που δεν λέει να σταματήσει, αυτές οι λύσεις μπορεί να σας βοηθήσουν:\n1. Πάρτε μια σταγόνα αντιβηχικού αποχρεμπτικού για το βήχα\nΟι σταγόνες βήχα απελευθερώνουν στερεοποιημένες γλυκαντικές ουσίες για να καλύψουν το λαιμό. Και, αν έχετε βουλωμένη μύτη, μπορείτε να βρείτε παστίλιες με μενθόλη για αποσυμφορητικό αποτέλεσμα.\n2. Ρόφημα με θυμάρι\nΈρευνες έχουν δείξει ότι το θυμάρι μπορεί να βοηθήσει στη μείωση του βήχα, συμπεριλαμβανομένης μιας μελέτης που διαπίστωσε ότι ένα αφέψημα θυμαριού μείωσε τον αριθμό των κρίσεων βήχα που είχαν άτομα με βρογχίτιδα κατά σχεδόν 69% σε σύγκριση με σχεδόν 48% σε άτομα που έπαιρναν ψευδοφάρμακο. Μια άλλη μελέτη με 749 άτομα με βήχα διαπίστωσε ότι όσοι έλαβαν ένα σιρόπι εμπλουτισμένο με θυμάρι είχαν «σημαντική μείωση» της έντασης του βήχα τους. Για να αποκομίσετε τα οφέλη στο σπίτι, προτείνεται να αναμείξετε μια κουταλιά της σούπας αποξηραμένο θυμάρι σε ένα φλιτζάνι βραστό νερό, να το αφήσετε για λίγο, να το σουρώσετε και στη συνέχεια να προσθέσετε λίγο χυμό λεμονιού και μέλι.\n3. Δοκιμάζουμε θεραπεία με ατμό\nΗ έκθεση των αεραγωγών στον ατμό – η οποία μπορεί να είναι τόσο απλή όσο το να αφήνουμε αρκετό ζεστό νερό στο ντους μας και να αναπνέουμε βαθιά. Αυτό θα βοηθήσει να χαλαρώσει οποιαδήποτε συμφόρηση.\nΤρόποι για να σταματήσουμε τον νυχτερινό βήχα\nΟ νυχτερινός βήχας μπορεί να μας κρατήσει ξύπνιους. Αυτές οι λύσεις μπορούν να μας βοηθήσουν:\n1. Παίρνουμε ένα κουταλάκι του γλυκού μέλι\nΈρευνες δείχνουν ότι η λήψη μιας κουταλιάς μέλι πριν από τον ύπνο μπορεί να είναι πιο αποτελεσματική στη διακοπή του βήχα από ό,τι το πραγματικό φάρμακο για το βήχα. Μια μελέτη σε 105 παιδιά ηλικίας μεταξύ δύο και 18 ετών με λοιμώξεις του ανώτερου αναπνευστικού συστήματος διαπίστωσε ότι εκείνα που έπαιρναν μέλι την ώρα του ύπνου είχαν τη μεγαλύτερη ανακούφιση από το βήχα τους και κοιμόντουσαν καλύτερα από εκείνα που έπαιρναν σιρόπι για το βήχα ή καμία θεραπεία. Επικαλύπτει το πίσω μέρος του λαιμού, διευκολύνοντας κάποια από τη δυσφορία και τον ερεθισμό που προκαλεί το βήχα.\n2. Προσέχουμε τη διατροφή μας\nΕίναι πιθανό ο βήχας σας να συνδέεται με γαστροοισοφαγική παλινδρόμηση, μια κατάσταση που μπορεί να συμβεί όταν το οξύ του στομάχου ή η χολή ερεθίζει την επένδυση του οισοφάγου σας. Αυτός ο ερεθισμός μπορεί στη συνέχεια να προκαλέσει βήχα. Ορισμένες τροφές προκαλούν πολύ την παλινδρόμηση, απαριθμώντας ως ιδιαίτερα προβληματικές αυτές που έχουν πολλά μπαχαρικά, καφεΐνη και λίπος, μαζί με το αλκοόλ. Ορισμένες τροφικές αλλεργίες μπορεί επίσης να το προκαλέσουν, όπως τα γαλακτοκομικά.\nΟι ειδικοί συνιστούν να αποφεύγουμε αυτά τα τρόφιμα και τα ποτά κοντά στην ώρα του ύπνου για να μειώσουμε τα συμπτώματά μας. Ιδανικά, το τελευταίο γεύμα θα πρέπει να γίνεται τουλάχιστον δύο έως και τρεις ώρες πριν από τον ύπνο.\n3. Χρησιμοποιούμε έναν υγραντήρα στην κρεβατοκάμαρα\nΗ εσωτερική θέρμανση θα ζεστάνει το σπίτι σας, αλλά μπορεί επίσης να αφαιρέσει την υγρασία από τον αέρα – και αυτό μπορεί να ερεθίσει το λαιμό και τους πνεύμονές σας. Ένας υγραντήρας μπορεί να σας βοηθήσει να προσθέσετε ξανά αυτή την υγρασία. Η επιπλέον υγρασία θα προκαλέσει λιγότερη ξηρότητα και ερεθισμό που οδηγεί σε λιγότερο βήχα.


Το MyCat είναι μια από τις μεγαλύτερες ελληνικές διαδικτυακές κοινότητες με 83,373 εγγεγραμμένα μέλη και 718,842 μηνύματα σε 22,712 θέματα. Αυτή τη στιγμή μαζί με εσάς απολαμβάνουν το MyCat άλλα 860 άτομα.\nΠηρα τη ferplast magix την οποια καποιοι ανοητοι ευρωπαιοι την εχουν μισοτιμης ( http://www.zooplus.de/shop/katzen/ka...toiletten/7274 )\nΑποφάσισα να αγοράσω κλειστή τουαλέτα για την γατούλα μου (οπότε θα πουλήσω και την παλιά σχεδόν ολοκαίνουρια για όποιον ενδιαφέρεται) Βρήκα την εξής τουαλέτα http://www.plus4u.gr/showitem.php?ID...CF%D1%CD%D4%CF Σας φαίνεται ότι είναι καλή τιμή ? (δεν έχω καθόλου εμπειρία απο κλειστές αμμολεκάνες) Επίσης ανταλλακτικό φίλτρο θα αγοράζω απο πετ σοπ? Υπάρχουν διαφορετικά φίλτρα αναλόγως με το μοντέλο της λεκάνης? Κια κάθε πότε θέλει αλλαγή?\nΜε την ευκαιρία κοιτούσα και τις άμμους που έχει η σελίδα και είδα ότι έχει μόνο αυτήν http://www.plus4u.gr/showitem.php?ID...%20EASY%203,8L Την έχει δοκιμάσει κανείς?\nΑπο εδω http://www.onlinepetshop.gr/product.php?id=1570&cat=242 (αν τα έχουν γράψει σωστα) φαίνεται να ειναι η No 1F 40x42x50 cm. Υπάρχει και μεγαλύτερη σε μέγεθος, απλα στο επισημαίνω σε περίπτωση που δεν το πρόσεξες, γιατί ωραία φαίνονται στις φώτο, αλλα νομίζω πως ειναι πολύ εκνευριστικο να παραγγέλνεις, να περιμένεις να έρθει και τελικά να μην ειναι αυτο που ήθελες!!!\nΣε κλειστή πήρα μια που έχει το φίλτρο πανω (1 μόνο, ενω αυτη που κοιτάς έχει δεξιά κ αριστερα) και όπως ανοιγεις για να αλλαξεις το φίλτρο έχει θήκη για το φτυαράκι που όταν την κλείνεις παει οριζόντια και αποθηκεύεται εκει. (περίπου σαν αυτό το σύστημα http://www.ideas-4-pets.com/ginger-hooded-litter-tray-with-filter-84396-888-p-3686.html). Το φτυαράκι βεβαια που έχει δεν ειναι και κανένα σουπερ λουξ, αλλα τη δουλεια του την κάνει.\nΜε αφορμή ένα άλλο μου post (http://forum.mycat.gr/showthread.php?t=71335) θα ήθελα να ρωτήσω όσους έχουν κλειστή αμμολεκάνη πόση σημασία έχουν οι διαστάσεις. Ας πούμε μια 40x42x50 cm έχει μεγάλη διαφορά στην πράξη για την γάτα με μια που έχει 45x48x57 ? Τις διαστάσεις τις επιλέγεις με βάση το μέγεθος της γάτας?


Herbolive Αφρόλουτρο Σώματος με Αλοη 200ml 12201\nΤο gel για ντούζ της σειράς Herbolive αναζωογονεί και ενυδατώνει το δέρμα προσφέροντας την μοναδική ουσία της Aloe Vera και του ελαιολάδου σχεδιασμένα να διατηρούν την υγρασία κατά την διάρκεια της ημέρας. Το απολεπιστικό gel με φυσικά κομμάτια από καρπό ελιάς απολεπίζει, γυαλίζει και απομακρύνει τα νεκρά κύτταρα αφήνοντας το δέρμα μαλακό και μεταξένιο...\nHerbolive Αφρόλουτρο Με Ελαιόλαδο & Λάδι Άργκαν 200ml 12273\nΚαθαρίζει την επιδερμίδα χωρίς να την ερεθίζει. Περιέχει λάδι άργκαν, οργανικό ελαιόλαδο, αλόη, πανθενόλη συστατικά γνωστά για τις ενυδατικές, καταπραϋντικές και αντιοξειδωτικές τους ιδιότητες. Περιποιούνται την επιδερμίδα αφήνοντας αίσθηση απαλότητας και φρεσκάδας. Κατάλληλο για καθημερινή χρήση. Περιέχει : 200ml\nHerbolive Αφρόλουτρο Με Ελαιόλαδο & Κρητικό Δίκταμο 200ml 12272\nΚαθαρίζει την επιδερμίδα χωρίς να την ερεθίζει. Περιέχει ελαιόλαδο, δίκταμο αλόη, πανθενόλη, συστατικά που είναι γνωστά για τις ενυδατικές, καταπραϋντικές και αντιοξειδωτικές τους ιδιότητες. Περιποιούνται την επιδερμίδα, αφήνοντας αίσθηση απαλότητας και φρεσκάδας. Κατάλληλο για καθημερινή χρήση. Περιέχει : 200ml\nHerbolive Αφρόλουτρο Απολέπισης Σώματος Με Κομμάτια Κουκουτσιού Ελιάς 200ml 12202\nArgan Oil Αφρόλουτρο Σώματος 200ml 14204\nΑφρόλουτρο σε μορφή τζελ με οργανικό ελαιόλαδο και λάδι άργκαν. Καθαρίζει την επιδερμίδα χωρίς να την ερεθίζει. Περιέχει λάδι άργκαν, οργανικό ελαιόλαδο, αλόη, πανθενόλη, συστατικά γνωστά για τις ενυδατικές, καταπραϋντικές και αντιοξειδωτικές ιδιότητές τους. Περιποιούνται, αφήνοντας αίσθηση απαλότητας και φρεσκάδας. Κατάλληλο για καθημερινή χρήση....


Πρέμιερ Λιγκ - 30η αγωνιστική (Ημίχρονα) : england365.gr\nENGLAND365 09.03.2019 | 17.53\nΠολύ ενδιαφέροντα τα αποτελέσματα μετά τα πρώτα 45', με τους Spurs να προηγούνται της Σαουθάμπτον 1-0 εκτός έδρας χάρη στο γκολ του αρχηγού της εθνικής Αγγλίας και για την ώρα να αυξάνουν την διαφορά από την τέταρτη θέση, μειώνοντας παράλληλα από την δεύτερη Λίβερπουλ.\nΑν δεν αλλάξουν τα πράγματα μετά την επιστροφή από τα αποδυτήρια, οι «Άγιοι» θα υποχωρήσουν στην τελευταία τριάδα, με την Κάρντιφ να έχει βρει δίχτυα από νωρίς εντός έδρας κόντρα στην Γουέστ Χαμ και προς το παρόν ανεβαίνει στους 28 βαθμούς.\nΌλα δείχνουν πως θα υπάρξει απώλεια για την Νιούκαστλ μπροστά στο κοινό της, με την Έβερτον να έχει επιβιώσει στο πρώτο μέρος και να έχει πάρει προβάδισμα δύο τερμάτων. Δύσκολα τα πράγματα και για την Χάντερσφιλντ που χάνει επίσης εντός έδρας από την Μπόρνμουθ, ενώ αμετάβλητη είναι και η κατάσταση για την Φούλαμ, με την Λέστερ του Μπρένταν Ρότζερς να έχει πάρει κεφάλι στο «King Power».\nΚάρντιφ – Γουέστ Χαμ 1-0\nΧάντερσφιλντ – Μπόρνμουθ 0-1\nΛέστερ – Φούλαμ 1-0\nΝιούκαστλ – Έβερτον 0-2\nΣαουθάμπτον – Τότεναμ 0-1


La koumbara: Σαββατοκύριακο στο Βελιγράδι\nΑναρτήθηκε από La koumbara στις 11:52 π.μ.\nΚουμπάρα μου πού τρέχεις στα ξένα; Μα καλά τα τέκνα πού τα αφήνεις;;;\n10 Νοε 2009, 10:07:00 μ.μ.\nΌπως έχεις καταλάβει, δεν είναι καθόλου εύκολο να αφήσουμε τα παιδιά. Γι' αυτό, όταν μας προτείνουν (μια φορά το εξάμηνο) να μας κρατήσουν τα παιδιά για να βγούμε κανένα βράδυ, εμείς λέμε "δεν τα κρατάτε δύο να πάμε κάπου;" Έτσι γίνεται. Όσο για τα ξένα, τι να πας στην Αίγινα, τι να πας στο Βελιγράδι. Τον ίδιο χρόνο θες και τα ίδια χρήματα θα ξοδέψεις.\n11 Νοε 2009, 9:22:00 π.μ.\nΣε καταλαβαίνω όταν λες πως τις γυναίκες δεν τις πολυπρόσεξες.\nΠολύ ωραία μου ακούστηκαν όσα έγραψες, μακάρι να μπορούσαμε κι εμείς να τα κάνουμε.\n11 Νοε 2009, 10:03:00 π.μ.\nΣας το εύχομαι αγαπητή μου.\nΥΓ μα πώς μπορούν γυναίκες και παρατηρούν γυναίκες;\n11 Νοε 2009, 10:41:00 π.μ.\nΕγώ πήγα Βελιγράδι όταν ήμουν 17-18χρόνων. Προφανώς η EUROBANK δεν διαφημιζόταν τότε.. τα πράγματα έχουν αλλάξει πολύ. Μπορώ να πω ότι ήταν πολύ όμορφη πόλη, δεν το περίμενα να είναι τόσο.\nΈμεινα λίγο (μια μέρα) και μετά πήγα Ρουμανία/Ιάσιο, που ήταν και στου διαόλου τη μάνα. Οπότε, τους άντρες δεν τους πρόσεξα. Καθόλου μάλιστα. Μάλλον είχα αλλού τοπ μυαλό μου, γι'αυτό! (στη Ρουμανία σπούδαζε ο πρώτος μου μεγάλος έρωτας, με έπιασες;!)\n11 Νοε 2009, 1:22:00 μ.μ.\nΤΙ ΕΝΝΟΕΙΣ ΟΤΙ ΤΟ ΑΚΟΡΝΤΕΟΝ ΣΕ ΚΟΥΡΑΖΕΙ;\nΔΗΛΑΔΗ ΟΤΑΝ ΕΙΔΕΣ ΤΗΝ ΑΜΕΛΙ, ΤΙ ΕΚΑΝΕΣ;\nΕΚΛΕΙΣΕΣ ΤΑ ΑΥΤΑΚΙΑ ΣΟΥ;;;;;!!!!!!\n11 Νοε 2009, 1:23:00 μ.μ.\nΜα δεν έχω δει την Αμελί! Φταίει που καναδυό φίλοι διαλέξανε το βασικό θέμα για τραγούδι γάμου.\nΠάντως στη Ρουμανία είναι που νιώθεις ότι η Ελλάδα είναι μεγάλη υπερδύναμη. Στο δρόμο από το αεροδρόμιο στο κέντρο του Βουκουρεστίου είχαμε μετρήσει 16 επιγραφές ελληνικών επιχειρήσεων.\n11 Νοε 2009, 10:26:00 μ.μ.


Αλέξανδρος Κατσαρίδης 20/03/2021 NETFLIX News\nΠρεμιέρα έκανε χθες 19 Μαρτίου, στο ελληνικό (και όχι μόνο) Netflix, η νέα ισπανική σειρά Sky Rojo του Alex Pina, δημιουργού του περιβόητου La Casa de Papel. Η νέα ισπανόφωνη σειρά δράσης έχει δεχθεί ήδη καλή, αλλά και κακή κριτική παγκοσμίως. Τι είδαμε εμείς μετά τα πρώτα επεισόδια;\nΚατευθείαν στο Top 10 του ελληνικού Netflix το Sky Rojo\nΌταν ακούς Alex Pina, La Casa de Papel, Netflix ταινία δράσης και μάλιστα Ισπανική, έχεις ήδη ανεβάσει τον πήχη πάρα πολύ ψηλά. Περιμένεις κάτι που θα έρθει στα μέσα Μαρτίου να αλλάξει τη βαρετή ατελείωτη καραντινά, καθώς ακόμα και η αγαπημένη μας πλατφόρμα κινείται σε… ρηχά νερά από τα μέσα Φλεβάρη η αλήθεια είναι. Και κάπου εκεί καταφθάνει το Sky Rojo του Alex Pina, κάνει δυνατή πρεμιέρα, και ανεξάρτητα από οποιαδήποτε κριτική, σκαρφαλώνει σε 24 ώρες στο Top 10 του Ελληνικού Netflix (θέση 8, σήμερα 20/3). Δικαιωματικά! Πάμε όμως να πούμε δυο λόγια για τη σειρά καθεαυτή.\nΣτην ανάλυση ή κριτική, μιας σειράς ή ταινίας, έχει μεγάλη σημασία να ξεκινά κανείς από τους συντελεστές και τους ηθοποιούς. Πολλές φορές, καλές ή κακές δουλειές, αποθεώνονται ή καταστρέφονται με βάση το μπροστά από τις κάμερες και όχι το πίσω.\nΠολύς λόγος έχει γίνει για το σενάριο. Υπεύθυνοι αυτού; όχι μόνο ο γνωστός σε όλους μας δημιουργός του La Casa de Papel, Alex Pina, αλλά και η Esther Martinez Lobato, η οποία έχει κάνει τηλεοπτικά θαύματα, καθώς αν δεν το γνωρίζατε είναι υπεύθυνη και για το La Casa de Papel, αλλά κυρίως για το Vis A Vis, η αλλιώς το πολύ δημοφιλές Locked Up! Σε κάθε περίπτωση, κι ανεξαρτήτως ονομάτων, το σενάριο του Sky Rojo είναι καταπληκτικό και σχεδόν μοναδικό.\nΤο «Sky Rojo» αφηγείται την ιστορία τριών ιερόδουλων, από την Ισπανία, την Κούβα και την Αργεντινή, οι οποίες το σκάνε από τον προαγωγό τους Ρομέο. Οι τρεις γυναίκες, Γουέντι, Τζίνα και Κοράλ, ξεκινούν ένα ξέφρενο και άγριο ταξίδι προς την ελευθερία. Χωρίς να λείπουν βέβαια οι επικίνδυνες καταστάσεις που θα απειλούν συνεχώς τη ζωή τους. Έτσι, όσο θα ζουν την κάθε στιγμή σαν να είναι η τελευταία τους, τα κορίτσια θα χτίσουν μια βαθιά φιλία μεταξύ τους. Και θα μάθουν να στηρίζονται η μία στην άλλη, ανακαλύπτοντας ότι μόνο έτσι θα έχουν την ευκαιρία και τη δυνατότητα να πάρουν ξανά τη ζωή στα χέρια τους.\nΣτη σκηνοθεσία τώρα, συναντάμε μια δυνατή ομάδα έξι Ισπανών. Jesus Colmenar, Eduardo Chapero, Javier Quintas, Alex Pinto, Oscar Pedraza και David Victori. Μια εξαιρετική σε γενικές γραμμές σκηνοθεσία, με έντονες εναλλαγές, flash back & move forward, ωραία πλάνα, και αδρεναλίνη που ταιριάζει γάντι σε Ισπανική σειρά δράσης.\nΤα Γυρίσματα, η μουσική, τα «κοστούμια»\nΤα γυρίσματα της σειράς Sky Rojo, γι αυτή τη πρώτη σεζόν, έχουν γίνει στη Μαδρίτη και κυρίως στη Τενερίφη στα Κανάρια νησιά . Δεν υπάρχουν εντυπωσιακά τοπία, ούτε παραδεισένια μέρη. Αλλά αυτό είναι ο σκοπός. Η ιστορία διαδραματίζεται σε φτωχογειτονιές, στη μέση του πουθενά, και εκεί τα δίνουν όλα κορίτσια και αγόρια που προήλθαν από άλλες φτωχογειτονιές. Της Αργεντινής, της Κούβας και της Ισπανίας.\nΌσον αφορά στη μουσική της σειράς είναι πολύ ανεβαστική, τυπική Ισπανική, ή μάλλον ισπανόφωνη, και δίνει ανοίγει συνεχώς τον δρόμο προς την δράση ή τη συγκίνηση, ανάλογα με την σκηνή.\nΤα κοστούμια αφορούν μόνο τους άνδρες της σειράς! Οι πρωταγωνίστριες (υπενθυμίζω ιερόδουλες) δεν θα μπορούσαν παρά να φορούν τα «βασικά».\nΟι ηθοποιοί & οι χαρακτήρες της νέας σειράς του Netflix, Sky Rojo\nΣτο Sky Rojo συναντάμε 6 βασικούς πρωταγωνιστές (3 γυναίκες και 3 άνδρες). Φρέσκα πρόσωπα στο Ισπανικό Netflix που εκτελούν άψογα αυτό που έχει ζητηθεί από την παραγωγή της σειράς.\nΗ Βερόνικα Σάντσεζ που υποδύεται την Κοράλ. Η Γιάνι Πράντο που εμφανίζεται ως Τζίνα. Η Λάλι Εσπόζιτο, στον χαρακτήρα της Γουέντι. Ο Αζιέρ Ετσεάντια υποδύεται τον Ρόμεο, ο Μιγκέλ Ανχελ Σιλβέστερ τον Μόιζες και τέλος ο Ενρίκ Οκέρ τον Κρίστιαν.\nΕμφανίζονται φυσικά πολλοί ακόμα ηθοποιοί και χαρακτήρες.\nΗ διάρκεια επεισοδίων, αρνητικό στοιχείο\nΟκτώ επεισόδια δεν είναι καθόλου κακός αριθμός για μια σεζόν. Εξού και ήδη πολλοί από εμάς τελείωσαν τη σειρά μονορούφι. Το ίδιο θα κάνετε και όσοι πρόκειται να τη ξεκινήσετε αργότερα. Καμία αμφιβολία.\nΑλλά 25-30 λεπτά το επεισόδιο; Με τους τίτλους; Δεν προλαβαίνει να αρχίσει το επεισόδιο και τελειώνει! Προχειροδουλειά όχι, αλλά ότι βιάστηκαν να βγει βιάστηκαν η αλήθεια είναι. Ας ελπίσουμε η επόμενη να έχει περισσότερο ή μάλλον μεγαλύτερο χρονικά περιεχόμενο.\nΣύνοψη αντί επιλόγου & Τρέιλερ\nΚαλή ή κακή λοιπόν η κριτική για τη νέα σειρά του Alex Pina στο Netflix, Sky Rojo; Η κριτική πάντα θα είναι υποκειμενική και πάντα κάποιος θα συμφωνεί ή όχι. Ένα είναι σίγουρο, ότι όλοι πρέπει να δουν τη σειρά. Αξίζει τον χρόνο. It pays off. Θα χαρούμε να δούμε και τα δικά σας σχόλια στα social media!\nTags Netflix σειρές Sky Rojo Ισπανικές σειρές Netflix Σειρές Netflix


Lorvenn Silver Shampoo review ~ Glam Club\nLorvenn Silver Shampoo review\nΠριν από αρκετό καιρό σας είχα δείξει ένα haul από τα Hondos Center. Μέσα στα πραγματάκια που πήρα ήταν και το Silver Shampoo της Lorvenn Paris. Το έχω χρησιμοποιήσει για περίπου 4 μήνες και πλέον μπορώ να εκφράσω την πλήρη γνώμη μου για αυτό!\nΓια όσες δεν γνωρίζετε τα silver shampoos είναι σαμπουάν με στόχο να εξουδετερώσουν τα ανεπιθύμητα κίτρινα ρεφλέ στα ξανθά μαλλιά. Κάνω ήδη 6 χρόνια ξανθές ανταύγειες στα μαλλιά μου και, όπως και στις περισσότερες ξανθιές, από κάποια στιγμή και μετά τα σημεία όπου έχει πέσει ντεκαπάζ αλλά δεν έχει ανανεωθεί δεν παραμένουν ξανθά αλλά κιτρινίζουν. Ο στόχος αυτού του σαμπουάν είναι να επαναφέρει αυτά τα σημεία στην αρχική τους κατάσταση και να εξαφανίσει αυτό το κίτρινο-πορτοκαλί εφέ.\nΗ χρήση του είναι σαν αυτή ενός κανονικού σαμπουάν,μόνο που πρέπει να το αφήνετε 1-2 λεπτά στα μαλλιά ώστε να δράσει.Επίσης επειδή είναι αρκετά ισχυρό προϊόν συνίσταται εβδομαδιαία χρήση. Εγώ στην αρχή το χρησιμοποιούσα ανά δύο λουσίματα ενώ τώρα ανά τρία. Το χρησιμοποιώ επίσης και κάθε φορά που βάφω τα μαλλιά μου για να μην είναι πολύ έντονο το αποτέλεσμα\nΜπορώ να πω ότι πραγματικά είδα μεγάλη διαφορά στο χρώμα των μαλλιών μου!Και όχι μόνο εγώ,και οι φίλοι μου αλλά και η κομμώτρια μου!Είχα αρκετά μεγάλο πρόβλημα στα μαλλιά μου,μιας και κάποια στιγμή είχα βάψει τη ρίζα αλλά μετά αποφάσισα ότι θέλω μόνο ανταύγειες. Έτσι σταμάτησα να βάφω τη ρίζα και έκανα ξανθιές και σκούρες ανταύγειες μέχρι να βγει το φυσικό μου χρώμα.Η βαφή όμως που είχε πέσει στη ρίζα κατέβαινε όσο μάκραιναν τα μαλλιά μου και κιτρίνιζε-πορτοκάλιζε. Κοινώς είχα καταντήσει να έχω τρίχρωμα μαλλιά! Με αυτό το σαμπουάν τα σημεία αυτά σκούρυναν και φαίνονται πιο φυσικά.Δεν γίνεται να αποκαταστήσει πλήρως το αρχικό χρώμα,να τα κάνει ξανθά και πάλι δηλαδή,αλλά πλέον φαίνονται ανοιχτά καστανά!\nΗ σύνθεσή του είναι πολύ παχύρρευστη και το χρώμα πολύ έντονο! Μην σας τρομάζει όμως, δεν χρωματίζει τα μαλλιά! Το μπλε εξουδετερώνει το κίτρινο,εξ'ου και το χρώμα!\nΚάνει τη δουλειά που υπόσχεται:εξουδετερώνει τα κίτρινα ρεφλέ σε βαμμένα ξανθά μαλλιά\nΕίναι πολύ οικονομικό:7 ευρώ από τα Hondos Center\nΜυρίζει πολύ όμορφα\nΧρειάζεται ελάχιστη ποσότητα σε κάθε λούσιμο και διαρκεί πολύ (το χρησιμοποιώ 4 μήνες και είναι στη μέση)\nΔεν καθαρίζει σε βάθος τα μαλλιά, δηλαδή δεν μπορεί να χρησιμοποιηθεί μόνο του.Χρειάζεται να έχετε λούσει τα μαλλιά σας με ένα άλλο σαμπουάν πριν\nΞανθιές μας αναγνώστριες,εσείς έχετε δοκιμάσει κάποιο αντίστοιχο προϊόν;\nΑναρτήθηκε από Unknown στις 11:25 π.μ. Ετικέτες blonde hair, hair colors, lorvenn, review, silver shampoo\nThomi 18 Φεβρουαρίου 2013 - 11:42 π.μ.\nmarrianne ωραιο post\nτο εχω ξεκινήσει κ εγω μετα απο συμβουλή της κομμώτριας μου, γιατι εχω καστανα μαλλια με κοκκινωπή χροιά και οι ξανθες ανταυγιες πορτοκαλιζουν ...δεν εχω δε και πολυ διαφορα για να πω την αληθεια !\nΜαλλον πρεπει να διορθώσω γενικα το χρώμα απο τις ανταύγειες μου νομίζω...\nΕσυ τι χρωμα βασης (φυσικο) εχεις?\nMarianne 18 Φεβρουαρίου 2013 - 11:55 π.μ.\nΗ βάση μου είναι σκούρα καστανή,και εμένα πορτοκάλιζαν οι ανταύγιες μου μετά από λίγο καιρο!\nΕγώ αυτό που κάνω τώρα είναι να περνάω μόνο τις ξανθιές ανταύγιες από πάνω. Στα σημεία που δεν υπάρχει ανταύγια είχα κάνει σκούρες 2 φορές και μου διατηρήθηκαν,οπότε τώρα απλά κατεβαίνει η ρίζα και δε φαίνεται διαφορά!\nΣυμβουλέψου και την κομμώτρια σου,πάντως εγώ μετά από 5 χρήσεις περίπου είδα αποτελέσματα!\nℳata 18 Φεβρουαρίου 2013 - 2:33 μ.μ.\nξερεις αν υπάρχει κατι αντίστοιχο για κόκκινα μαλλιά;;!\nBlushingloves Irene Greece 20 Φεβρουαρίου 2013 - 8:15 π.μ.\nπολυ καλο μου ακουγεται και σκεφτομαι να αλλαξω λιγο το μαλλι, οποτε αν θελω να γυρισω μετα στο ενα χρωμα θα το προτιμησω!Thanks!!\nMarianne 24 Φεβρουαρίου 2013 - 12:31 π.μ.\nΧαίρομαι που βοήθησα! :)\nStavroula DrugstoreBLover 24 Φεβρουαρίου 2013 - 12:25 π.μ.\nΑν και δεν είμαι ξανθιά μου φάνηκε πολύ ενδιαφέρον το ποστ! Δεν ήξερα ότι υπήρχαν εδώ τέτοια σαμπουάν στα Χόντος, νόμιζα μόνο σε κομμωτήρια τα έβρισκες! Ξέρεις αν υπάρχει κάτι αντίστοιχο για κόκκινα μαλλιά; Δεν το έχω ψάξει ακόμα καθόλου! x\nΚαι εγώ χάρηκα που το βρήκα,γιατί όλα τα άλλα που είχα δει έκαναν πάνω από 15 ευρώ! Οι κοκκινομάλλες να απευθυνθείτε στην Κωνσταντίνα που είναι ειδική! ;)\nVoula 9 Σεπτεμβρίου 2013 - 12:00 π.μ.\nαν εχεις φυσικα καστανοξανθα μαλλια μπορεις να το χρησιμοποιησεις για να ανοιξουν λιγο;;\nMarianne Louloudaki 9 Σεπτεμβρίου 2013 - 12:11 π.μ.\nΔεν αναφέρει ότι ενδείκνυται για αυτό το σκοπό! Για να ανοίξεις την ήδη ανοιχτή βάση σου μπορείς να δοκιμάσεις κάποια σειρά σαμπουάν/conditioner με βάση το χαμομήλι! Χρησιμοποιούσα παλιά των Timotei (δεν ξέρω αν υπάρχει ακόμα) και είχα δει κάποια μικρή διαφορά!\nMarianne Louloudaki 20 Οκτωβρίου 2013 - 11:59 μ.μ.\nΔεν χρησιμοποιείται ως ξανθιστικό προϊόν, αλλά για να διατηρεί τη φωτεινότητα της ντεκαπάζ! Μπορείς να χρησιμοποιήσεις κάποιο σαμπουάν με βάση το χαμομήλι για να σου ανοίξουν τα μαλλιά!\nioanna 20 Οκτωβρίου 2013 - 4:11 μ.μ.\nΚαλησπερα εβαψα τα μαλλια μου προσφατα ξανθα απο κοκκινα που ηταν το αποτελεσμα ενα κιτρινοπορτοκαλι χρωμα να σημειωσω οτι πηγα σε κομμωτηριο εαν χρησιμοποιησω σαμπουαν silver θα διορθωθεδιορθωθεί το αποτελεσμα .?\nMarianne Louloudaki 21 Οκτωβρίου 2013 - 12:00 π.μ.\nΚαλησπέρα Ιωάννα! Δυστυχώς για μια τόσο ριζική αλλαγή δε νομίζω ότι ένα silver shampoo μπορεί να βοηθήσει! Θεωρώ ότι χρειάζεται ακόμα μια φορά ντεκαπάζ για να στρώσει το χρώμα και μετά θα μπορείς να το συντηρείς με το να χρησιμοποιείς silver shampoo!\nioanna 25 Οκτωβρίου 2013 - 8:09 μ.μ.\nΣε ευχαριστω πολυ για την απαντηση σου τελικα αγορασα μια ξανθιστικη βαφη του schwarkopf L101 το αποτελεσμα πολυ καλο εχει φυγει σχεδον ολο το πορτοκαλι-δεν αφησα την βαφη οσο ελεγε 30 λεπτα μονο γιατι ειμαι λιγο φοβιτσιαρα.-η οποια βαφη συνοδευοταν και απο silver σαμπουαν.Το αποτελεσμα ειναι αρκετα καλο ευτυχώς\nΑνώνυμος 9 Νοεμβρίου 2013 - 8:24 μ.μ.\nΓειά σας και απο εμένα.Ελπίζω να μπορείτε να με βοηθήσετε.\nΈχω μακριά φυσικα σκουρα καστανα προς μαύρο μαλλια με μερικες\nφυσικες κοκκινες ανταυγειες.Επειδη τα τελευταια χρόνια δεν πείραζα\nκαθόλου τα μαλλιά γιατι τα προτιμουσα φυσικα θέλησα να κάνω μια αλλαγή.\nΕπειδή όμως στην χώρα την οποία ζω το να κάνεις μια αλλαγή σε ένα\nκομμωτήριο κοστίζει ακριβά θέλησα να πειραματιστω μόνη μου.\nΑποφασισα λοιπον να τα κάνω όμπρε.Πήρα απο το σουπερ μαρκετ\nντεκολοραντ D+(είναι ντεκαπάζ αυτό?)όπως έγραφε το οποίο ανοίγει τα μαλλια\n4 έως 6 τόνους.H διαδικασία που ακολούθησα είναι η εξής έβαλα το μείγμα στις ακρες των μαλλιών μου(5 ποντους περιπου).Δέκα λεπτά αργότερα έβαλα ακομα 5 πόντους πιο ψηλά και το αφησα για 15 λεπτα και μετα έβαλα ακομα πιό ψηλά(αλλους 5 ποντους)και το άφησα για 5 λεπτα.Συνολικα ο χρόνος που έμεινε το μειγμα στους πρωτους 5 ποντους είναι μιση ωρα.Το αποτέλεσμα ήταν να βγει στις ακρες των μαλλιων μου ενα διακριτικο γλυκο σοκολατι που κοκκινιζει.Δεκα μερες μετα επανελαβα την ιδια διαδικασια γιατι ηθελα πιο εντονο αποτελεσμα ελπιζοντας οτι θα ξανθαινει και θα φυγει η κοκκινιλα.Το χρώμα που βγήκε αυτή τη φορα πολύ πιο έντονο είναι ανοιχτο σοκολατι που πορτοκαλιζει ελαφρως.Είναι όμορφο όμως δεν ειχα αυτο υπ οψιν μου καθως δεν συμπαθω ιδιαιτερα οτιδηποτε πορτοκαλιζει η κοκκινιζει.Θέλω τα μαλλιά μου να σβήνουν σε ένα γλυκό ξανθό σε μπεζ απόχρωση σαντρε ίσως.Σκέφτομαι να κάνω την ιδια διαδικασια για τελευταια φορά μπας και ξανθυνουν και φυγει η κοκκινιλα και αν εξακολουθουν να κοκκινιζουν τότε να περασω μια ξανθια βαφη στο χρωμα που θέλω.Θα πιάσει η βαφή?Η θα ξανθύνουν αρκετα με την τριτη φορα και δεν θα χρειαζεται να τα βάψω?Κάποια μου είπε να τα περάσω ήδη μια βαφη απο τώρα.Η να τα περάσω ένα ρεφλε για να φυγει η κοκκινιλα(δεν ξερω καν τι ειναι το ρεφλε).Eπίσης κάποια φίλη μου είπε να χρησιμοποιησω silver σαμπουάν για να φύγει η κοκκινίλα.Ισχύει αυτο?\nΜπορείτε να με βοηθήσετε?Ευχαριστώ πολύ εκ των προτέρων\nΚonstantina A. 20 Νοεμβρίου 2013 - 9:14 μ.μ.\nΓενικά το καλύτερο θα ήταν να απευθυνθείς σε κάποιον κομμωτή γιατί εμείς δεν είμαστε ειδικοί!\nΔες σε αυτό το forum http://www.4hair.gr/forum/ αν υπάρχει κάποιο thread παρόμοιο με το πρόβλημα σου και ελπίζουμε να βρεις κάτι που θα σε βοηθήσει!\nEve G 28 Μαρτίου 2014 - 5:13 μ.μ.\nΤο ποστ σου μου φαίνεται ότι πρόκειται να με σώσει! Είμαι φυσική ξανθιά αλλά για χρόνια έβαφα το μαλλί μου σκούρο καστανό, σχεδόν μαύρο. Πριν κανά δίμηνο αποφάσισα να τα κάνω πλατινέ (σε κομμωτήριο, φυσικά), και το πρώτο αποτέλεσμα ηταν τραγικό! Κίτρινο κάτι ανάμεσα σε στάμπιλο και μουστάρδα, και μετά από ένα βαρύ ρεφλέ κατέληξα μπλέ! :) Τελικά τα διόρθωσα λίγες μέρες μετά σε άλλο κομμωτή, αλλά το κίτρινο συνεχώς ξερνάει και το μισώ, γιατί το πλατινέ που θέλω είναι το ασημί τύπου Kate Bosworth. Πέρα από το κλασικό μηνιαίο κομμωτήριο, που φέυγω με το μαλλί που θέλω ακριβώς, τι μου προτείνεις για το ενδιάμεσο για να διατηρώ αυτό το ασημί? Το lorvenn ή το glam club? Επίσης είδα στο site του Δάφνη και ένα χρωμοσαμπουάν.. Σε ευχαριστώ εκ των προτέρων!\nΣΠΥΡΙΔΩΝ ΦΑΚΙΝΟΣ 19 Μαΐου 2014 - 3:20 μ.μ.\nUnknown 29 Μαρτίου 2016 - 10:22 μ.μ.\nΚαλησπερα, πριν 2 μερες εβαψα το μαλλι μου ομπρε με ντεκαπαζ! Πρωτη φορα πειραξα τα μαλλια μου και το προβλημα μ ειναι πως μια τουφα ειναι παρα πολυ εντονη και επειδη ειναι μπροστα και δεν ειναι πισω φαινεται και μ ενοχλει! Το σαμπουαν αυτο μπορει να βοηθησει να μην ειναι τοσο εντονη;;;\nMarianne Louloudaki 30 Μαρτίου 2016 - 1:11 μ.μ.\nΚαλησπέρα! Τα silver shampoos βοηθούν στη διόρθωση του χρώματος των μαλλιών αλλα χρειάζεται έντονη χρήση για μεγάλο χρόνικό διάστημα. Επειδή λες ότι πρόκειται για σημείο του μαλλιού που φαίνεται θα σου πρότεινα να απευθυνθείς στο κομμωτήριο σου!\nΔώρα 14 Απριλίου 2016 - 3:45 μ.μ.\nΕκανα κι εγω αποπειρα να ανοίξω τα μαλλιά μου που μεχρι τώρα ανοιγαν δύσκολα και την πάτησα και τώρα μαζεύω γνώμες..Το φυσικό μου είναι καστανόξανθο σαντρέ.Έβαλα ξανθιστική lorvenn (1001) που ειχα ξαναδοκιμασει στις ακρες μονο και ειχε βγει ενα πολυ ωραιο ψυχρο ξανθο σκουρο οπως το ήθελα,μονο που τώρα τα μαλλιά μου ανοιξαν πάρα πολύ και πάρα πολύ γρήγορα,με αποτέλεσμα να είναι ενα χρυσοκίτρινο που πορτοκαλίζει,και το μονο σίγουρο είναι ότι δεν μου πάει.Κι αναρωτιέμαι αν θα σωθεί η κατάσταση αν χρησιμοποιήσω σίλβερ σαμπουάν ή πρεπει να πάω να κάνω ρεφλέ,γιατι η απόχρωση που εχω τώρα θυμίζει πόλυ το αποτέλεσμα του ντεκαπάζ πριν το ρεφλέ,κι εγω θα ηθελα κατι πιο ψυχρο-σαντρε.\nnatalitsaaaaaaaaaaaaaaaaa 20 Απριλίου 2016 - 11:36 π.μ.\nΚαλησπερα βαφω τα μαλλια μ με συνδιασμο 12.1 booster κ arhento (silver) της ιταλικης εταιριας three colore παρ ολα αυτα επειδη ε, ω σκουρα βαση τα μαλλια μ ειναι χρυσα κ πορτοκαλιζουν εντονα ειδικ στ ριζα μ ειπαν οτι αν λουζτω μ σιλβερ θα δω διαφορα εσείς τι λετε ευχαριστώ εκ των προτέρων\nεμμη 30 Σεπτεμβρίου 2016 - 1:25 μ.μ.\nUnknown 27 Ιουνίου 2018 - 10:50 π.μ.\nΚαλημέρα σας! Εβαψα τα μαλλιά μου κάστανα και ενώ ζήτησα απο την κωμμοτρια ψυχρό που να μην κοκκινίζει καθόλου όμως μου έκανε ζεστό !!!! Μπορώ να το χρησιμοποιήσω και εγώ για να φύγει το κόκκινο ??? Υπάρχει καμία άλλη πρόταση του τι μπορώ να κανω?!


Κίνηση στους δρόμους: Τεράστιο μποτιλιάρισμα στον Κηφισό - Έσπασε φρεάτιο, σκάνε λάστιχα αυτοκινήτων\nNewsIT Ελλαδα Κινηση στους δρομους: Τεραστιο μποτιλιαρισμα στον Κηφισο – Εσπασε φρεατιο, σκανε λαστιχα αυτοκινητων\nΑυξημένη είναι η κίνηση στους δρόμους το πρωί της Τρίτης (26.10.2021). Στον Κηφισό παρατηρούνται ουρές χιλιομέτρων και στα δύο ρεύματα. Μάλιστα, σύμφωνα με πληροφορίες το πρόβλημα είναι ιδιαίτερα έντονο στην κάθοδο προς Κηφισιά.\nΣυγκεκριμένα, με υπομονή πρέπει να οπλιστούν όσοι οδηγοί κινούνται στον Κηφισό, καθώς στην αριστερή λωρίδα έχει σπάσει φρεάτιο με αποτέλεσμα λάστιχα αυτοκινήτων να έχουν σκιστεί από τα θραύσματα. Η κίνηση είναι ιδιαίτερα αυξημένη και στα δύο ρεύματα.\nΗ αριστερή λωρίδα έχει κλείσει εντελώς, ενώ νωρίτερα είχε σημειωθεί τροχαίο στη λωρίδα έκτακτης ανάγκης.


«Χτύπησαν» ξανά ATM τη νύχτα | Η Εφημερίδα των Συντακτών\n«Χτύπησαν» ξανά ATM τη νύχτα\nΓια ακόμη μια φορά άγνωστοι ανατίναξαν μηχάνημα ΑΤΜ. Το νέο «χτύπημα» σημειώθηκε τα ξημερώματα, στα Μελίσσια.\nΕιδικότερα, σύμφωνα με την αστυνομία, στις 4:15, οι δράστες προκάλεσαν έκρηξη στο ΑΤΜ που βρίσκεται επί της οδού Ελ.Βενιζέλου, στην πρόσοψη σούπερ μάρκετ.\nΑμέσως μετά, αφαίρεσαν τις κασετίνες με τα χρήματα και τράπηκαν σε φυγή, ενώ από την έκρηξη προκλήθηκαν υλικές ζημιές στο σημείο.\nΣε 11 συλλήψεις προχώρησαν οι αστυνομικές Αρχές για υπόθεση ξεπλύματος μαύρου χρήματος στην Καλαμάτα, στην οποία φέρονται να εμπλέκονται επιχειρηματίες που δραστηριοποιούνται στην πόλη.\nΣύμφωνα με πληροφορίες της ΕΡΤ κάμερα ασφαλείας έχει καταγράψει τη δράστιδα τη στιγμή που βγαίνει από το αυτοκίνητό της και κατευθύνεται στο κτίριο, όπου έγινε η επίθεση.


ΔΙΚΤΥΟΥΡΓΟΣ ΜΑΚΕΔΩΝ Ο Τσιπρας έριξε το Twitter υπερψηφίζοντας τον προϋπολογισμό της γενικής κυβέρνησης!\nΑρχική σελίδαχιούμορΟ Τσιπρας έριξε το Twitter υπερψηφίζοντας τον προϋπολογισμό της γενικής κυβέρνησης!\nΟ Τσιπρας έριξε το Twitter υπερψηφίζοντας τον προϋπολογισμό της γενικής κυβέρνησης!\nΟ πρόεδρος του ΣΥΡΙΖΑ-ΠΣ, Αλέξης Τσίπρας, υπερψήφισε τις δαπάνες της Προεδρίας της Κυβέρνησης, μετά τη σκληρή μάχη που έδωσε με τον Κυριάκο Μητσοτάκη στη Βουλή και αφού είχε ζητήσει την παραίτησή του κατά τη συζήτηση του προϋπολογισμού!\nΠιο συγκεκριμένα, ο κ. Τσίπρας μαζί με την Όλγα Γεροβασίλη, ψήφισαν «ΝΑΙ» στις δαπάνες του Μεγάρου Μαξίμου που προβλέπει ο προϋπολογισμός. Προφανώς πρόκειται για κίνηση που έγινε από λάθος, στην ηλεκτρονική ψηφοφορία, ωστόσο το συμβάν προκάλεσε μειδιάματα στην αίθουσα και άπειρο γέλιο στα κοινωνικά δίκτυα.\nΣυγκεκριμένα, τα έξοδα της Προεδρίας της κυβέρνησης εγκρίθηκαν με 160 ψήφους, δηλαδή δύο παραπάνω από την κυβερνητική πλειοψηφία (157 βουλευτές) συν τον ανεξάρτητο βουλευτή Κωνσταντίνο Μπογδάνο.\nΔείτε τι έγινε στο twitter


100% Hotel Show 2016: Πρωταγωνιστές οι πολυτελείς βίλες και τα luxury κανάλια διανομής | GTP Headlines\nTag: 100% Hotel Show 2016, BlueVillas Collection, GTP Island - The Villa Edition, GTP sponsorship, The Villa Workshop, Villa Branding, Villa Travel Agents, δίκτυο επαγγελματιών τουρισμού GTP, Προϊόντα και υπηρεσίες για βίλες\nΟι πολυτελείς βίλες και τα luxury καταλύματα, αποτελούν πλέον ένα σημαντικό κομμάτι του Ελληνικού τουρισμού. Τόσο οι ιδιοκτήτες αυτόνομων κατοικιών όσο και οι ξενοδόχοι που έχουν στο συγκρότημά τους βίλες, αναζητούν αποτελεσματικούς τρόπους προώθησης και ανάπτυξης.\nΜε κεντρικό εισηγητή την εταιρεία BlueVillas Collection, που εξειδικεύεται στη διαχείριση πολυτελών κατοικιών, θα δοθούν συμβουλές όπως:\n– Πώς να διαμορφώσετε ένα ελκυστικό Villa Branding;\n– Ποια Distribution Channels θα αυξήσουν τις πωλήσεις σας;\n– Ποιοι οι τρόποι αποτελεσματικής συνεργασίας με Villa Travel Agents;\nΟι δηλώσεις συμμετοχής στο Workshop θα ανοίξουν την τελευταία εβδομάδα του Οκτωβρίου.\nGTP Island – The Villa Edition\nΤο δυναμικότερο δίκτυο επαγγελματιών τουρισμού, GTP, θα προσκαλέσει, σε ένα ανοιχτό meeting spot, επαγγελματίες που εξειδικεύονται στις βίλες, με σκοπό:\n– Να δώσουν δωρεάν συμβουλές για την καλύτερη ανάπτυξη του προϊόντος σας.\n– Να αναπτύξουν συμφωνίες που θα αυξήσουν την πωλήσεις σας.\n– Να ενημερώσουν για τη διαχείριση μιας βίλας που βρίσκεται σε ξενοδοχείο.\nΟι επισκέπτες θα μπορούν να κάνουν δωρεάν one to one meetings, στέλλοντας σχετικό αίτημα εδώ.\nΠροϊόντα και υπηρεσίες για βίλες\nΟι εκθέτες του 100% Hotel Show, θα παρουσιάσουν προϊόντα και υπηρεσίες κατάλληλα για βίλες, όπως:\n– Αρχιτεκτονικές και Διακοσμητικές Υπηρεσίες.\n– Κατασκευαστικά και διακοσμητικά υλικά.\n– Λύσεις τεχνολογίας και εξοπλισμού.\nΔείτε εδώ τον πλήρη κατάλογο εκθετών στο 100% Hotel Show 2016.\nΤο 100% Hotel Show 2016 θα πραγματοποιηθεί στις 25-28 Νοεμβρίου στο MEC Παιανίας.


Ζώδια: Προβλέψεις για σήμερα (11/4) - TLIFE\nΗΟΜΕ Ζώδια Ημερήσιες προβλέψεις Ζώδια: Προβλέψεις για σήμερα (11/4)\nΤον πρώτο λόγο σήμερα έχουν η οικογένεια και το σπίτι. H Σελήνη περνάει στον Καρκίνο σε εξάγωνο με τον Ουρανό. Η μέρα μπορεί να είναι πραγματικά θριαμβευτική για τους εκπροσώπους του ζωδιακού κύκλου! Υπάρχει μεγάλη πιθανότητα να καταγράψεις μια μεγάλη επιτυχία στις επαγγελματικές υποθέσεις σου. Αυτό θα μπορούσε να σημαίνει ότι τελικά θα πραγματοποιήσεις ένα πολλά υποσχόμενο ραντεβού ή θα σχεδιάσεις μια μελλοντική εξέλιξη για την επιχείρησή σου. Στα συναισθηματικά σου επίσης θα επικρατήσει γαλήνη και ηρεμία. Γιόρτασε με την οικογένειά σου σήμερα, και αν είσαι αδέσμευτη δεν θα πρέπει να αγνοήσεις τα συναισθήματα ενός ατόμου που θα κάνει αισθητή την παρουσία του. Θετικά ευνοούνται: Ταύροι, Καρκίνοι, Παρθένοι, Σκορπιοί και Ιχθείς.\nΗ μέρα σε κάνει λίγο οξύθυμη και επιθετική με τον Ήλιο σε τετράγωνο στο ωροσκόπιό σου. Να φανείς ευγενική και γενναιόδωρη με τους γύρω σου, γιατί σου στάθηκαν στα δύσκολα και δεν αξίζουν κάτι λιγότερο από την ευγνωμοσύνη σου. Η επικοινωνία σου με άτομα που αγαπάς μπορεί να είναι διαταραγμένη. Ειδικά από τους γονείς σου μπορεί να δεχθείς σφοδρή κριτική για τον τρόπο ζωής σου και να έρθεις σε έντονη αντιπαράθεση.\nΔεν σου βγαίνουν με την ευκολία που θα περίμενες οι επαγγελματικές σου υποθέσεις, με τον Ουρανό στον Ταύρο να επηρεάζει τον 1ο οίκο σου, αλλά με την υπομονή και την επιμονή θα το οδηγήσεις εκεί που πρέπει. Και με το ταίρι σου πεισμώνεις σήμερα και δεν μπορείς να δεις ότι αυτά που σας χωρίζουν δεν είναι παρά οι λεπτομέρειες. Καλύτερα ρίξε λίγο νερό στο κρασί σου και δείξε διάθεση για συνεργασία.\nΜε το εξάγωνο του Ουρανού εξετάζεις την προσωπική ζωή και τους επαγγελματικούς σου στόχους σήμερα. Δεν είσαι βέβαιη εάν έκανες κάποια βήματα προόδου το τελευταίο διάστημα, χρειάζεσαι όμως άμεσα λύσεις. Μια απογοήτευση στον επαγγελματικό τομέα, κυρίως αναφορικά με τον εργοδότη σου σε πεισμώνει και ίσως αποφασίσεις να αλλάξεις ρότα στον τομέα της καριέρας. Προσοχή μόνο στις επιπολαιότητες!\nΜε τη Σελήνη να περνάει στο ζώδιό σου και τη θετική όψη του Δία στο ωροσκόπιό σου, έχεις την τύχη με το μέρος σου και θα μπορέσεις να υλοποιήσεις τους στόχους σου. Είσαι απαιτητική με τους γύρω σου, πρόσεξε όμως να μην ξεφύγεις από τα αποδεκτά όρια, καθώς η μέρα μπορεί να φέρει παρεξηγήσεις ή και λογομαχίες από το πουθενά. Προσπάθησε να είσαι σαφής και συγκεκριμένη στον τρόπο που διατυπώνεις τις απόψεις σου.\nΔώσε προσοχή σε αυτά που λες γιατί η μέρα είναι λίγο περίεργη και μπορεί να παρεξηγείσαι εύκολα με το τετράγωνο του Ερμή! Είναι κρίμα να δημιουργήσεις βαρύ κλίμα με την εριστική σου διάθεση. Ευχάριστα νέα θα έχεις όμως αναφορικά με τα οικονομικά σου. Δεν γίνεσαι εκατομμυριούχος από τη μια μέρα στην άλλη, αλλά μια βαθιά ανάσα φαίνεται ότι θα την πάρεις.\nΠολλές συζητήσεις και ξεκαθαρίσματα με κληρονομικά και φορολογικά θέματα θα σε ταλαιπωρήσουν αρκετά με το εξάγωνο του Κρόνου. Η διαύγεια πνεύματος θα κάνει όμως τη διαφορά. Στη σχέση σου η κατάσταση εξακολουθεί να φαίνεται σταθερή. Όμως μια ξαφνική φασαρία θα σου χαλάσει τη διάθεση.\nΠαρεξηγήσεις και εντάσεις, τόσο στον επαγγελματικό, όσο και στον αισθηματικό τομέα, μπορεί να προκύψουν σήμερα με τη Σελήνη από τον Καρκίνο να επηρεάζει τον 10 οίκο σου. Κάνε υπομονή και χαμήλωσε τους τόνους. Σου χρειάζεται ανανέωση και χαλάρωση. Φρόντισε τη διατροφή σου και μη σπαταλάς άσκοπα το χρόνο σου. Απόφυγε καταχρήσεις και αλκοολούχα ποτά.\nΗ μέρα θα σε κάνει αρκετά κοινωνική παρόλο που η άσχημη διάθεση του συντρόφου σου θα σε προβληματίσει αρκετά με τη σύνοδο της Αφροδίτης. Κάνε θετικές σκέψεις και μην αφήνεις την καχυποψία να σε κυριεύει. Μην αμφιβάλλεις για αυτό και μην πιέζεσαι από την αλλοπρόσαλλη συμπεριφορά ή τις υπερβολές του. Προσπάθησε επίσης να ξεφύγεις από τη ρουτίνα της εργασίας σου.\nΔυσκολίες στην επικοινωνία και διαφωνίες λόγω της θέσης του Ερμή στον 4ο οίκο σου σε πτώση θα σε γεμίσουν με εντάσεις και άγχος. Να είσαι περισσότερο αισιόδοξη και θετική με τον περίγυρό σου. Τα άστρα θα φέρουν καινούριες γνωριμίες και ευκαιρίες, τόσο στον αισθηματικό, όσο και στον επαγγελματικό τομέα. Συναίσθημα και διαίσθηση είναι οι λέξεις κλειδιά για σήμερα.\nΜε την Αφροδίτη να βρίσκεται στον 3ο οίκο σου, επωφελήσου από τις επαγγελματικές σου γνωριμίες. Αντανακλάς θετικά και ζεστά συναισθήματα στους άλλους κι έτσι μπορείς να έλκεις κοντά σου το πρόσωπο που σε ενδιαφέρει. Η σημερινή μέρα είναι εξαιρετική για να έρθεις σε επαφή με κατάλληλα πρόσωπα που θα φέρουν σημαντικές αλλαγές προς όφελός σου στο άμεσο μέλλον.\nΝα είσαι ιδιαίτερα προσεκτική σήμερα, αν δεν θέλεις να έρθεις σε συναισθηματική ρήξη και μια γενικότερη αναστάτωση. Με τον Ερμή στον 2ο οίκο σου σε πτώση, η ασυνεννοησία με το ταίρι σου θα σου χαλάσει τη διάθεση. Πολύ κινητικότητα και τρέξιμο σήμερα στον επαγγελματικό σου χώρο. Προσοχή στις καινούριες συνεργασίες!\nΤα όνειρά σου καταλαμβάνουν σημαντικό μέρος της μέρας σου και σαγηνεύουν τους συνομιλητές σου με τη θέση του Ποσειδώνα. Ονειροπολείς για να ξεφύγεις από την πραγματικότητα. Παρόλα αυτά όμως μια μικρή αύξηση μισθού ή μια έκτακτη οικονομική ενίσχυση πιθανόν να λάβεις σήμερα, από εκεί που δεν το περίμενες. Αποταμίευσέ τα για τις ισχνές μέρες.


Ραντεβού στο ιδρυτικό συνέδριο – ZoomNews\nΣε κάθε περίπτωση η επόμενη ημέρα για την Δημοκρατική, Προοδευτική Παράταξη θα είναι καλύτερη από την προηγούμενη.\nΞεκινάει με την τεράστια ώθηση που έδωσε η αναπάντεχη για πολλούς – δεν ήμουν ανάμεσα τους- συμμετοχή στην ψηφοφορία για την εκλογή του επικεφαλής του νέου, ενιαίου φορέα. Και συνεχίζει την πορεία της μέχρι το ιδρυτικό Συνέδριο και θα ολοκληρωθεί με την ανατροπή των συσχετισμών στην κάλπη των εθνικών εκλογών. Έχει σημασία – για την εξαγωγή συμπερασμάτων για το μέλλον- να δούμε βήμα βήμα αυτήν την πορεία.\nΜετά την εκλογική κατάρρευση του ΠΑΣΟΚ και διαρκούσης της κρίσης έγιναν προσπάθειες ανασυγκρότησης του χώρου με πιο χαρακτηριστική την Kίνηση των «58», την Ελιά και το Ποτάμι, παρά το γεγονός ότι το τελευταίο ξεκίνησε με την φιλοδοξία να κινηθεί πολύ πέραν του χώρου της Kεντροαριστεράς και της σοσιαλδημοκρατίας. Για διαφορετικούς λόγους που για την εξήγηση τους απαιτούνται τρία άρθρα και οι τρεις πρωτοβουλίες, παρά την ελπιδοφόρα εκκίνηση, απέτυχαν. Και στις τρεις περιπτώσεις η ενότητα του χώρου είτε δεν επιδιώχθηκε ως ευνουχιστική της δυναμικής που δήθεν απαιτούσε κάτι ολότελα καινούργιο είτε, όπου επιδιώχθηκε, προσέκρουσε σε ποικίλες και ισχυρές προσωπικές φιλοδοξίες.\nΟι εκλογές τον Σεπτέμβριο του 2015 κατέγραψαν το τέλος της δυναμικής του Ποταμιού και μια τάση σταθεροποίησης και μικρής ανάκαμψης της νεότευκτης Δημοκρατικής Συμπαράταξης. Με τον ΣΥΡΙΖΑ στο 35% και την ΝΔ να ετοιμάζει την δική της αντεπίθεση, η κατάσταση στον ενδιάμεσο χώρο απαιτούσε κάτι περισσότερο από ένα σοκ, απαιτούσε ένα σχέδιο και ανθρώπους αποφασισμένους να το υλοποιήσουν.\nΑπό την εμπειρία των αποτυχιών και λαθών έβγαιναν αβίαστα δύο συμπεράσματα. Πρώτον, ότι χωρίς το ΠΑΣΟΚ δεν γίνεται αλλά μόνο του το ΠΑΣΟΚ ούτε μπορεί ούτε αρκεί. Και, δεύτερον, ότι η ενότητα αποτελεί conditio sine qua non για το επόμενο βήμα, δηλαδή την προγραμματική εμβάθυνση. Με άλλα λόγια, ότι προηγείται η απόφαση να πάμε «όλοι μαζι» κάθε άλλης προσέγγισης. Σε αυτές τις δύο καθόλου αυτονόητες παραδοχές υπήρξαν ισχυρές ενστάσεις. Υπήρξε η άποψη ότι το «τοξικό, παλιό ΠΑΣΟΚ» δεν μπορεί να έχει κεντρικό ρόλο στην νέα προσπάθεια και ότι «της ενότητας πρέπει απαραιτήτως να προηγηθεί μια πλήρης και λεπτομερής πολιτική συμφωνία».\nΕτσι δρομολογήθηκαν δύο διαφορετικά σχέδια. Το πρώτο που το υλοποίησε με συνέπεια –αυτό το αναγνωρίζουν και όσοι δεν την στήριξαν στην εκλογή– η Φώφη Γεννηματά, είχε σαφήνεια και συγκεκριμένο οδικό χάρτη με τρεις σταθμούς. Πρώτα Συνέδριο Δημοκρατικής Συμπαράταξης, μετά εκλογή επικεφαλής και αμέσως μετά Ιδρυτικό Συνέδριο του νέου, ενιαίου φορέα. Η ευόδωση κάθε νέου βήματος προϋπέθετε την επιτυχία του προηγούμενου αλλιώς έσπαγε η αλυσίδα. Οπως ξέρετε, υπήρξε ένσταση για την σειρά. Γιατί να προηγηθεί η εκλογή επικεφαλής του ιδρυτικού Συνεδρίου; Απαντώ ευθέως: Γιατί ουδείς από τους συμμετέχοντες στην εκλογή επικεφαλής θα πήγαινε τότε σε ιδρυτικό Συνέδριο για τον φόβο των μηχανισμών. Τίποτε βέβαια δεν ήταν δεδομένο, μεσολαβούσε η θέληση των ανθρώπων αλλά ήταν σχέδιο με αρχή, μέση και τέλος.\nΑπό την άλλη υπήρχε ένα μη σχέδιο, περισσότερο μια κατάθεση προθέσεων για την διαμόρφωση εξ αρχής ενός νέου φορέα χωρίς το ΠΑΣΟΚ ή με το ΠΑΣΟΚ κρυμμένο στο βάθος. Ηταν ένα σχέδιο-μη σχέδιο με πολλούς δυνάμει ή σε αναμονή αρχηγούς αλλά χωρίς στρατιώτες. Αν κάποιος είχε ακόμα αμφιβολίες για το ποιο σχέδιο υλοποιήθηκε τις διέλυσαν οι 210.000 πολίτες. Σε αυτό το σημείο να τονίσουμε την αταλάντευτη στήριξη που έδωσε στο «όλοι μαζί» ο Κώστας Σημίτης. Εχει ιδιαίτερη σημασία γιατί ουδείς μπορεί να υπαινιχθεί ότι ο Κώστας Σημίτης υποβαθμίζει την σημασία της προγραμματικής συμφωνίας.\nΟι εξελίξεις μετά από ένα σημείο ήσαν ραγδαίες. Η επιτυχία του Συνεδρίου της Δημοκρατικής Συμπαράταξης σε συνδυασμό με τις εγγυήσεις που έδωσε η συγκρότηση της Επιτροπής Αλιβιζάτου δρομολόγησε εξελίξεις. Οι υποψηφιότητες, πρώτα του Γιώργου Καμίνη και μετά του Σταύρου Θεοδωράκη, έδωσαν νέα μεγάλη ώθηση στο εγχείρημα, ρυμούλκησαν και τους τελευταίους διστακτικούς , υλοποίησαν με τον πιο κατηγορηματικό και θεαματικό τρόπο το «όλοι μαζί». Οι 210.000 διέλυσαν την μυθολογία περί πανίσχυρων μηχανισμών που διαμορφώνουν τάχα αποτελέσματα ερήμην της βούλησης των πολιτών. Το αποτέλεσμα επιβεβαίωσε ακριβώς την θέση ότι χωρίς το ΠΑΣΟΚ δεν γίνεται, μόνο του το ΠΑΣΟΚ δεν αρκεί.\nΤο πολύτιμο 25% που ψήφισε Καμίνη και Θεοδωράκη ουδείς μπορεί και ουδείς θέλει να το αγνοήσει. Αλλά είναι εξαιρετικά απλουστευτικό το σχήμα ότι μόνο αυτό το 25% είναι φορέας της καινοτομίας και η μόνη εγγύηση για την απρόσκοπτη πορεία προς τον νέο, ενιαίο φορέα. Δεν είναι έτσι κι ας μην κατασκευάζουν ορισμένοι –κατά σύμπτωση πάντα οι ίδιοι που αμφέβαλαν για το εγχείρημα– νέες διαχωριστικές γραμμές. Από τη μια οι λίγοι πεφωτισμένοι και από την άλλη οι πολλοί που είναι καθηλωμένοι στο παλιό. Στον νέο φορέα θα προσέλθουν όλοι ισότιμα, δεν θα υπάρχει ούτε bonus κομματικής προϋπηρεσίας ούτε copyright καινοτομίας.\nΣήμερα είναι μια άλλη ημέρα. Εχουμε δρόμο μπροστά μας αλλά οι θετικές επιπτώσεις είναι ήδη ορατές. Κόσμος που είχε εγκλωβιστεί στον ΣΥΡΙΖΑ απεγκλωβίζεται. Σε μερικούς δεν αρέσει αυτό γιατί είναι κόσμος του ΠΑΣΟΚ που κατά την γνώμη τους επηρέασε το αποτέλεσμα υπέρ των δύο πρώτων. Και έτσι να είναι πρέπει να μας πουν αν υπάρχει άλλος τρόπος αλλαγής των συσχετισμών και αποδυνάμωσης του ΣΥΡΙΖΑ από αυτόν. Στην ζωή δεν μπορείς να τα έχεις όλα.\nΠροσωπικά είμαι απολύτως βέβαιος ότι θα φτάσουμε όλοι μαζί και με φόρα στο ιδρυτικό συνέδριο του νέου, ενιαίου φορέα. Δεν υπάρχει δύναμη, δεν υπάρχει δικαιολογία που να αποτρέψει αυτήν την πορεία. Δεν υποτιμώ τα τελευταία ζητήματα που έχουμε να λύσουμε. Αλλά θα συμβούλευα όσους ετοιμάζονται να οχυρωθούν πίσω από αυτές τις εκκρεμότητες για να προφητεύσουν εκ νέου την αποτυχία του εγχειρήματος να μην το κάνουν. Πάλι θα διαψευστούν.\nΟλοι έχουν δεσμευτεί σε αυτήν την πορεία προς το ιδρυτικό Συνέδριο του νέου, ενιαίου φορέα . Ο Γιώργος Καμίνης και ο Σταύρος Θεοδωράκης το έχουν στο πρόγραμμα τους. Ο Νίκος Ανδρουλακης κατ’ επανάληψη στις συνεντεύξεις του τοποθετήθηκε υπέρ ενός σχήματος ιταλικής Ελιάς η οποία ολοκλήρωσε την πορεία της ως Δημοκρατικό Κόμμα. Και η εκλεγμένη πλέον πρόεδρος του νέου ενιαίου φορέα, που εκ των πραγμάτων έχει την πρωτοβουλία των κινήσεων, τοποθετήθηκε με σαφήνεια σε συνέντευξη της στην «Καθημερινή», στις 28 Οκτωβρίου, στην καρδιά του εκλογικού αγώνα. Είπε: «Εχω δηλώσει ότι σε αυτή τη νέα εποχή, τα όνειρά μας είναι πιο δυνατά από τις αναμνήσεις μας. Επίσης, ότι προχωρώ αποφασιστικά αλλά όχι βιαστικά. Ο νέος φορέας θα έχει πλήρη οργανωτική συγκρότηση, μέλη, οργανώσεις, εκλεγμένη ηγεσία και εκλεγμένα δικά του όργανα. Οσο θα εξελίσσεται αυτή η διαδικασία, όσο θα δυναμώνουν οι δεσμοί εμπιστοσύνης, όσο θα προχωράει η ώσμωση, τα κόμματα εκ των πραγμάτων θα κάνουν ένα βήμα πίσω. Ομως τα κόμματα –και το ΠΑΣΟΚ είναι από αυτά που σφράγισαν την πορεία αυτού του τόπου– ούτε δημιουργούνται ούτε διαλύονται με διατάγματα και ερήμην των μελών τους. Θα είναι μια παράλληλη διαδικασία όπου βέβαια το κέντρο βάρους συνεχώς θα μετατίθεται στον νέο ενιαίο φορέα.»\nΥπάρχει λοιπόν ρητή δέσμευση όλων. Και πάνω από όλα υπάρχει το μάτι των 210.000 πολιτών. Ραντεβού, λοιπόν, την άνοιξη στο ιδρυτικό συνέδριο.


Ποδηλατικός γύρος Πεδιάδας με την στήριξη της Περιφέρειας Κρήτης – Μαλεβιζιώτης\nΠοδηλατικός γύρος Πεδιάδας με την στήριξη της Περιφέρειας Κρήτης\nΎστερα από δύο χρόνια, λόγω της πανδημίας, θα πραγματοποιηθεί ο 10ος ποδηλατικός γύρος Πεδιάδας, την Κυριακή 8 Μαΐου.\nΟ ποδηλατικός γύρος, με την στήριξη της Περιφέρειας Κρήτης διατρέχει τα χωριά που συμμετέχουν αναβιώνοντας τις δεκαετίες 1950 -1960 που το ποδήλατο ήταν μέσο μεταφοράς για μαθητές ,τεχνίτες ,επαγγελματίες κ.α.\nΜε αφετηρία τους Αποστόλους οι ποδηλάτες διασχίζουν τα χωριά Σαμπά, Ζωφόροι, Βόνη Γαλατά, Θραψανό και καταλήγουν στην περιοχή Λειβάδες σε μια αξέχαστη βόλτα , στην ανοιξιάτικη φύση , σε μια όμορφη διαδρομή.\nΌπως αναφέρουν οι πολιτιστικοί σύλλογοι της περιοχής, «πρόκειται για μια εκδήλωση που σχετίζεται με την ιστορία ,την παράδοση, το περιβάλλον και στηρίζεται από το Δήμο Μινώα. Στέλνει το μήνυμα για τη θέση που πρέπει να έχει το ποδήλατο στην καθημερινότητα ως εναλλακτικό μέσο μεταφοράς και ως ήπια μορφή ασκήσεις. Η απόσταση είναι 15 χιλιόμετρα σε ασφαλτοστρωμένο δρόμο με δωρεάν συμμετοχή που διαρκεί από τις 11 το πρωί μέχρι τη 1 το μεσημέρι. Συνεργάζονται οι πολιτιστικοί σύλλογοι Αποστόλων, Σαμπά, Ζοφόρων, Βόνης, Γαλατά, Θραψανού αναδεικνύοντας τις δυνατότητες της κοινής δράσης, θέτοντας τις βάσεις και για μελλοντικές. Για όσους δεν διαθέτουν ποδήλατο θα υπάρχουν προς ενοικίαση με 10 ευρώ αρκεί να δηλωθεί στους συλλόγους μέχρι την Πέμπτη12 Μαΐου στις 10 το βράδυ».\nΈφτασε στην Αθήνα ο Μπιλ Γκέιτς, το απόγευμα της Παρασκευής\nΕπίσκεψη Περιφερειάρχη Κρήτης στο Μουσείο Αγίου Νικολάου\nΠληροφορίες σε όλους τους πολιτιστικούς συλλόγους και στη Μαρία Δαμιανάκη τηλ. 6976471830.\nΕτικέτες: ποδηλατικός γύρος\n«Γίνε ο Ήρωας!». Κοινωνικό μήνυμα από την Περιφέρεια Κρήτης\nΚυκλοφοριακές ρυθμίσεις σε Ηράκλειο – Ρέθυμνο – Χανιά ,λόγω του «Διεθνούς Ποδηλατικού Γύρου Ελλάδος 2022» στην Κρήτη\nΤο Μαλεβίζι συμμετέχει ενεργά στον Ποδηλατικό Γύρο Ελλάδας\nΠαρούσα … η Περιφέρεια έστω και χωρίς ποδήλατο!\nΚάλεσμα των Βρετανών για διακοπές στην Ελλάδα μετά την πανδημία - Τα πέντε νησιά που προτείνουν